Agong, Raja Permaisuri tinjau banjir di Kampung Acheh
14 Januari 2021, 3:42 pm
PETALING JAYA- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan mencemar duli meninjau situasi banjir di Kampung Acheh, Pekan, Pahang pagi tadi menggunakan sampan.
Istana Negara memaklumkan, baginda bersama Raja Permaisuri Agong, Tunku Azizah Aminah Maimunah Iskandariah berkenan melawat Pusat Pemindahan Sementara (PPS) di Sekolah Kebangsaan Kampung Acheh dan Balairaya Kampung Acheh dan meluangkan masa menyantuni mangsa-mangsa banjir.
“Dalam lawatan ini, baginda berdua turut berkenan mengurniakan sumbangan kepada mangsa-mangsa banjir bagi meringankan beban yang ditanggung akibat bencana banjir.
“Baginda berdua dijadualkan meneruskan lawatan ke beberapa buah kampung di sekitar Pekan, Pahang yang telah dilanda bencana banjir,” menurut hantaran di laman Facebook Istana Negara hari ini.
Turut mengiring anakanda-anakanda Seri Paduka Baginda berdua, Tengku Muhammad Iskandar Ri’ayatuddin Shah, Tengku Ahmad Ismail Mu’adzam Shah dan Tengku Puteri Jihan Azizah ‘Athiyatullah.
Keberangkatan Seri Paduka Baginda berdua mencerminkan keprihatinan Baginda terhadap mangsa-mangsa yang memerlukan bantuan.

“Seri Paduka Baginda berdua mengajak seluruh rakyat untuk bersama mendoakan agar bencana banjir yang melanda beberapa negeri pada ketika ini tidak berpanjangan,” katanya. -K! ONLINE


Hantar 3,182 kilogram bantuan makanan guna helikopter
Oleh AIMUNI TUAN LAH

14 Januari 2021, 3:55 pm
GUA MUSANG – Unit Udara Jabatan Bomba dan Penyelamat Malaysia (JBPM) menghantar 3,182 kilogram bekalan makanan kepada seramai 172 keluarga Orang Asli di Pos Gob di sini selepas jalan jalan keluar dari kampung itu terputus hari ini.
Pegawai Jabatan Kemajuan Orang Asli (Jakoa) daerah, Muhamad Yusrizal Ghani berkata, bantuan itu terpaksa dihantar menggunakan helikopter kerana perhubungan jalan balak rosak teruk dan jambatan runtuh.
Katanya, pihaknya menerima maklumat daripada penduduk Orang Asli di Pos Gob terperangkap dan terputus bekalan makanan sejak seminggu lalu.
“Kita tidak dapat menghantar bekalan makanan kerana jalan darat rosak teruk dan hujan lebat sebelum ini.
“Kita terpaksa meminta bantuan Unit Udara JBPM untuk menghantar bantuan makanan itu,” katanya kepada pemberita di Balai Bomba dan Penyelamat Gua Musang di sini hari ini.
Muhamad Yusrizal berkata, setiap keluarga Orang Asli akan menerima bantuan makanan seperti beras, gula, minyak masak, garam, sardin, kicap, serbuk teh dan mihun.

Katanya, pihaknya juga akan menghantar bantuan makanan kepada penduduk Orang Asli di Pos Belatim, Pos Bihai dan Pos Simpor dalam masa terdekat ini.-K! ONLINE


1,000 pekerja asing bersesak, asrama tiada perakuan JTK
Oleh SHAMSUL KAMAL AMARUDIN

15 Januari 2021, 7:04 pm
LUMUT – Dua lokasi asrama yang menempatkan hampir 1,000 pekerja warga asing dekat sini didapati tidak memiliki perakuan penginapan daripada Jabatan Tenaga Kerja Semenanjung Malaysia (JTKSM).
Malah, dua lokasi tersebut yang masing-masing menempatkan dua blok asrama tiga tingkat dan empat blok asrama empat tingkat juga didapati tidak mematuhi standard ditetapkan bagi asrama pekerja.
Antaranya ialah kesesakan tempat tinggal apabila sebuah bilik yang sepatutnya menempatkan dua orang telah dihuni sehingga empat orang, tiada kemudahan katil dan tilam serta ruang tamu dijadikan kawasan tempat tidur.
Tinjauan juga mendapati ada pekerja yang menempatkan bahan masakan, alat memasak serta memasak dalam bilik tidur mereka.
Perkara itu ditemui dalam operasi khas JTKSM, JTK Perak bersama Jabatan Kesihatan, Polis Diraja Malaysia, Majlis Perbandaran Manjung serta pejabat Kementerian Perdagangan Antarabangsa dan Industri di dua lokasi asrama tersebut di Taman Perindustrian Lumut Port dan Kampung Acheh dekat sini.
Pengarah Bahagian Penguatkuasaan JTKSM, Zaini Yaacob, berkata operasi itu dilakukan selepas pihaknya menerima aduan mengenai perkara berkenaan.

Justeru, siasatan lanjut akan dilakukan terhadap majikan dan penyedia penginapan tersebut mengikut Seksyen 24D(3) dan Seksyen 24D(4) Akta Standard Minimum Perumahan, Penginapan dan Kemudahan Pekerja 1990 (Akta 446).
Menurutnya, jika sabit kesalahan, majikan boleh didenda maksimum RM50,000 mengikut Seksyen 24D(3) manakala penyedia penginapan boleh didenda maksimum RM50,000 atau penjara sehingga setahun atau kedua-duanya sekali mengikut Seksyen 24D(4) akta sama.-K! ONLINE


Sembilan orang ejen jualan ketum dicekup
Oleh YATIMIN ABDULLAH

15 Januari 2021, 7:17 pm
RANTAU PANJANG – Pasukan Gerakan Am (PGA) Batalion 7 berjaya mematahkan kegiatan sindiket pengedaran daun ketum selepas menahan sembilan lelaki dalam serbuan di sebuah rumah di Kampung Batu 9, Batang Merbau dekat Tanah Merah pagi tadi.
Dalam serbuan pukul 9.30 pagi itu, PGA turut merampas 1.464 tan daun ketum, 7.5 liter air ketum, 10 liter ubat batuk dan wang tunai sebanyak RM4,498 dipercayai hasil penjualan bahan tersebut.
Pegawai Pemerintah PGA Batalion 7, Superintendan Azhari Nusi berkata, siasatan awal mendapati, kesemua suspek itu dipercayai ejen jualan ketum yang aktif di kawasan berkenaan sejak setahun lalu.
Menurutnya, kejayaan itu merupakan rampasan ketum terbesar dilakukan oleh PGA pada bulan ini dengan nilai keseluruhan rampasan dianggarkan berjumlah RM49,993.
“Semasa serbuan dijalankan, semua suspek berusia antara 28 hingga 41 tahun itu berada di dalam rumah berkenaan.
“Bagaimanapun, dua daripada sembilan suspek itu cuba meloloskan diri, namun berjaya diberkas oleh anggota PGA yang bertindak pantas menghalang tindakan mereka,” katanya pada sidang akhbar di Markas Taktikal Lubok Stol di sini hari ini.

Azhari berkata, selepas menjalankan soal siasat terhadap mereka, suspek telah menunjukkan bungkusan daun ketum yang disembunyikan di kawasan semak berhampiran rumah berkenaan.
Katanya, siasatan awal mendapati, semua bekalan daun ketum itu diperoleh daripada seorang lelaki dan kemudian dihantar ke rumah milik salah seorang suspek dan dijual di pasaran di negeri ini dan Besut, Terengganu.-K! ONLINE


Hanya 12 jemaah masjid, 5 jemaah surau di Kelantan
Oleh MUHAMMAD AYMAN GHAFFA

15 Januari 2021, 8:40 pm
KOTA BHARU – Majlis Agama dan Adat Istiadat Melayu Kelantan (Maik) hanya membenarkan seramai 12 orang jemaah untuk mendirikan solat fardu lima waktu dan solat jumaat di masjid di seluruh Kelantan bermula esok.
Arahan itu dikeluarkan susulan Perintah Kawalan Pergerakan (PKP) yang dilaksanakan di Kelantan bermula 16 hingga 26 Januari ini.
Yang Dipertua Maik, Tengku Tan Sri Datuk Mohamad Rizam Tengku Abdul Aziz berkata, bilangan jemaah itu terdiri daripada imam tua, imam muda, bilal, siak dan ahli jawatankuasa masjid.
Katanya, bagi surau dan musalla, bilangan jemaah dibenarkan tidak melebihi lima orang yang terdiri daripada imam, bilal dan tiga orang ahli jemaah sahaja.
“Ahli jawatankuasa yang berusia 70 tahun ke atas tidak dibenarkan hadir.
“Selain itu, pihak masjid perlu memastikan khutbah dan solat jumaat diselesaikan dalam tempoh 20 minit selepas azan Jumaat,” katanya dalam satu kenyataan hari ini.

Menurut Tengku Temenggong Kelantan, pemakluman itu telah mendapat perkenanan dari Sultan Kelantan, Sultan Muhammad V sebagai Ketua Agama negeri mengikut peruntukan Perkara 6(1) Undang-Undang Perlembagaan Tubuh Kerajaan Kelantan.
Katanya, baginda telah memperkenan agar pelaksanaan solat fardu lima waktu dan solat jumaat dilaksanakan secara terkawal sebagai langkah membendung penularan wabak Covid-19 di negeri Kelantan.
Tambahnya, pihak pengurusan masjid perlu mematuhi prosedur operasi standard (SOP) yang ditetapkan dan tindakan sewajarnya akan diambil sekiranya kegagalan untuk mematuhinya.-K! ONLINE


Pesakit positif terima notifikasi MySejahtera
Oleh SITI A'ISYAH SUKAIMI

15 Januari 2021, 8:14 pm
PUTRAJAYA – Bermula hari ini, pengguna MySejahtera yang didaftarkan sebagai kes positif di Pusat Kesiapsagaan dan Tindak Cepat Krisis (CPRC) Kementerian Kesihatan (KKM) akan mendapat nasihat dan pelan susulan penilaian kendiri menerusi aplikasi tersebut.
Mereka akan diberi notifikasi menerusi khidmat pesanan ringkas (SMS) dan ‘push notification’ melalui MySejahtera serta akan diberi peringatan setiap hari untuk melakukan penilaian pemantauan gejala di bahagian ‘Perlu Dilakukan’ bagi tempoh 10 hari berturut-turut.
Ketua Pengarah Kesihatan, Tan Sri Dr. Noor Hisham Abdullah berkata, sekiranya pengguna bergejala, maklumat tersebut akan terus disalurkan ke Covid-19 Assessment Centre (CAC) dan pengguna akan dihubungi oleh petugas kesihatan untuk penilaian lanjut.
“Bagi memperkasakan pengguna yang positif untuk melaporkan sendiri kepada KKM, mereka juga boleh membuat pelaporan kendiri sekiranya telah disahkan positif dan sedang menunggu panggilan daripada KKM.
“Mereka boleh ke MySejahtera HelpDesk di halaman utama aplikasi MySejahtera dan ikuti arahan di ruang G,” katanya mengulas mengenai pemerkasaan aplikasi MySejahtera menerusi kenyataan akhbar di sini hari ini.
Dalam pada itu, beliau berkata, sehubungan itu, orang ramai dinasihati untuk mengemas kini aplikasi tersebut dan menggunakan sepenuhnya semua fungsi dalam MySejahtera. -K! ONLINE


Selangor jadi negeri pertama jalankan prosiding bicara syariah online
Oleh NOR AZIHAN MD. GHAZALI

15 Januari 2021, 9:36 pm
SHAH ALAM – Selangor menjadi negeri pertama berjaya menjalankan prosiding perbicaraan bagi kes Mahkamah Rayuan Syariah secara dalam talian sejak Perintah Kawalan Pergerakan (PKP) dikuatkuasakan di negara ini.
Jabatan Kehakiman Syariah Selangor (JAKESS) dalam kenyataannya, sebanyak enam kes yang tarikh pendengarannya telah ditetapkan sebelum PKP diumumkan berjaya dibicarakan secara dalam talian menerusi aplikasi Google Meet.
Katanya, panel yang bersidang Hakim Syarie Mohd Amran Mat Zain, Datuk Mohamad Shakir Abdul Hamid dan Datuk Jasri @ Nasip Mat Jakir menjadikan bilik mesyuarat utama Jabatan Kehakiman Syariah Selangor sebagai Dewan Bicara Mahkamah Rayuan Syariah Selangor.
“Ini bagi memastikan kes-kes tersebut tidak tertunggak dan dapat diteruskan pendengarannya di hadapan hakim.
“Ia dilakukan selepas mendapat persetujuan pihak-pihak terlibat tanpa perlu hadir ke mahkamah secara fizikal,” katanya dalam kenyataan hari ini.
Kata JAKESS, pihaknya juga telah menjadi negeri pertama sejak PKP pertama dulu dalam membangunkan prosedur operasi standard (SOP) dan mengendalikan pendengaran kes secara dalam talian bagi kes bidang kuasa Mahkamah Tinggi Syariah dan Mahkamah Rendah Syariah.

“Kita juga telah berjaya memperkenalkan beberapa perkhidmatan secara dalam talian antaranya wakalah, afidavit, Majlis Sulh, sebutan dan pengurusan kes.
“Kesemua ini bagi mematuhi SOP sekaligus memastikan pihak-pihak yang mempunyai kes di mahkamah syariah Selangor masih boleh mendapatkan akses perkhidmatan secara selamat,” jelasnya. -K!ONLINE


Operasi institusi pendidikan di Kelantan dan Sibu tertakluk jadual PKP
Oleh AHMAD SHAHERMAN SHAMSURI

15 Januari 2021, 10:09 pm
PETALING JAYA – Semua institusi pendidikan bawah Kementerian Pendidikan (KPM) di negeri Kelantan dan Bahagian Sibu, Sarawak hendaklah mengikut ketetapan yang dibuat bagi pengoperasian institusi pendidikan di kawasan Perintah Kawalan Pergerakan (PKP).
KPM dalam satu kenyataan berkata, panduan pengoperasian bagi kedua-dua negeri ini boleh berpandukan kenyataan media berkenaan Pengoperasian Institusi Pendidikan Bawah KPM bertarikh 11 Januari 2021.
Jadual rumusan pengoperasian pendidikan di kawasan PKP, PKPB dan PKPP.
Katanya, arahan tersebut susulan pelaksanaan PKP berkuat kuasa esok di Kelantan dan Bahagian Sibu, Sarawak yang diumumkan Menteri Kanan Keselamatan, Datuk Seri Ismail Sabri Yaakob hari ini.
“Sebagai rujukan, rumusan pengoperasian institusi bawah KPM di kawasan PKP atau PKP Bersyarat (PKPB) atau PKP Pemulihan (PKPP) terpakai bagi daerah atau negeri yang diisytiharkan sebagai kawasan PKP atau PKPB atau PKPP dari semasa ke semasa,”katanya dalam satu kenyataan di sini hari ini.-K! ONLINE


Harimau dahan mati dipercayai dilanggar kenderaan di Tapah
Oleh MUHAMAD TARMIZE MOHD NOR

15 Januari 2021, 8:26 pm
TAPAH – Seekor harimau dahan ditemui mati di Jalan Tapah-Bidor dekat sini semalam dipercayai dilanggar sebuah kenderaan.
Pengarah Jabatan Perlindungan Hidupan Liar dan Taman Negara (Perhilitan) Perak, Yusoff Shariff berkata, penemuan bangkai harimau dahan atau nama saintifiknya neofelis nebulosa itu ditemui seorang kakitangan Perhilitan ketika melalui jalan tersebut.
“Bangkai harimau tersebut telah dibawa ke Pusat Menyelamat Hidupan Liar Kebangsaan di Sungkai untuk tujuan proses taksedemi bagi tujuan pendidikan dan penyelidikan.
“Ia berada dalam keadaan baik namun mungkin mati disebabkan kecederaan dalaman yang dialami selepas dilanggar kenderaan,” katanya ketika dihubungi hari ini.
Tambah Yusoff, harimau dahan merupakan spesies hidupan liar yang dilindungi sepenuhnya di bawah Akta Pemuliharaan Hidupan Liar 2010.
Katanya, Perhilitan berharap agar pengguna jalan raya lebih berhati-hati ketika menggunakan laluan berdekatan hutan memandangkan kemungkinan hidupan liar melintas jalan.

“Orang ramai yang menemui hidupan liar yang cedera atau mati diharap dapat memaklumkan kepada Perhilitan agar tindakan segera dapat dilakukan.
“Jangan pula mengambil bangkai atau sebahagian daripadanya kerana ia adalah satu kesalahan dibawah Akta Pemuliharaan Hidupan Liar 2010,” katanya. -K! ONLINE


Sarah Hildebrand tak puas hati dengan pengacara MeleTOP?
Oleh KOSMO!

15 Januari 2021, 8:22 pm
PETALING JAYA – Tiada angin tiada ribut, pelakon Sarah Hildebrand mencetuskan tanda tanya ramai apabila meluahkan rasa tidak puas hati ketika menjadi artis jemputan dalan rancangan hiburan popular, MeleTOP yang dihadirinya setahun lalu.
Perkata tersebut dicetuskan Sarah atau nama sebenarnya Nur Sarah Marie Hildebrand Asyraf Hildebrand, 31, dalam beberapa ciapan Twitternya semalam.
Lebih mencetuskan tanda tanya, ciapan tersebut memberi gambaran ketidakpuasan hati dengan corak temu ramah kendalian Neelofa dan Nabil Ahmad.
Menurut pelakon Pujaan Hati Kanda itu, dia bersetuju menerima jemputan tersebut bersama suaminya, Otto Gillen selepas meneliti beberapa soalan daripada pihak produksi.
“Pada awalnya saya tidak terasa ingin ditemu bual tetapi selepas pihak MeleTOP memberi senarai soalan yang akan diajukan oleh pengacara, saya pun bersetuju.
“Sayangnya, temu bual tersebut dilakukan dengan sangat teruk oleh dua pengacara ketika itu. Semuanya berubah seperti pentas lawak.

“Malah, salah seorang pengacara juga berkata “apa lagi eh nak tanya”.
“Pengacara yang bagus tidak sepatutnya mengatakan perkara tersebut dalam rancangan siaran langsung,” tulisnya dalam ciapan tersebut.
Luahan hati tersebut dikongsi Sarah dalam ciapan Twitternya semalam.
Dalam pada itu, dia juga pelik bagaimana dua pengacara tersebut mengeluarkan soalan yang tidak masuk akal.
“Banyak saja soalan boleh ditanya tetapi tetap memilih soalan seperti adakah Otto mahu menjadi seperti Fattah Amin?
“Jika lupa soalan yang hendak ditanya, boleh saja fikir lain. Kata dapat anugerah pengacara terbaik, tak rujuk pada soalan yang diberikah?,” soalnya lagi.
Menurutnya, sepanjang temu bual berlangsung, dia hanya tersenyum menyembunyikan rasa kecewanya.
“Sejujurnya saya berasa malu sepanjang ditemu ramah. Serius, saya benci menonton temu ramah tersebut apabila mereka muat naik dalam YouTube.
“Ketika ditemu ramah, saya hanya tersenyum dan tidak bercakap terlalu banyak, walhal dalam hati hanya Tuhan saja tahu betapa kecewanya saya.
“Apapun, saya tahu semua orang menyanyangi mereka. Jadi tidak kira apa yang mereka lakukan, semuanya kelakar dan hebat,” katanya lagi.
Dalam ciapan lain, Sarah juga memuat naik tangkap layar senarai soalan yang sepatutnya ditanya oleh pengacara pada malam tersebut.
Terdahulu, pada 13 November 2019, Sarah dan Otto hadir ke rancangan MeleTOP untuk ditemu bual selepas mereka selamat diijabkabul sebagai suami isteri pada 3 November 2019. – K! ONLINE


Pesawat Pakistan International Airlines ditahan di KLIA
Oleh MOHD. HUSNI MOHD. NOOR

15 Januari 2021, 7:09 pm
PUTRAJAYA – Kementerian Pengangkutan (MOT) mengesahkan sebuah pesawat milik Pakistan International Airlines (PIA) ditahan di Lapangan Terbang Antarabangsa Kuala Lumpur (KLIA), Sepang hari ini.
MOT menjelaskan, pesawat tersebut ditahan sementara menunggu prosiding mahkamah secara inter-parte yang dijadualkan pada 24 Januari ini.
“Kementerian mengambil maklum permintaan media untuk memberi maklum balas berhubung pesawat PIA yang didakwa ditahan di negara ini,” katanya dalam kenyataan di sini hari ini.
Katanya, pihak kementerian tidak akan membuat kenyataan bagi menghormati proses perundangan yang sedang berlangsung.
Agensi berita antarabangsa, Reuters melaporkan pesawat itu ditahan berkait kes mahkamah di Britain.
Menurut agensi itu, rundingan diplomatik berkaitan penahanan itu kini berlangsung antara Suruhanjaya Tinggi Pakistan di Malaysia dengan pihak berkuasa tempatan.

Sementara itu, laman media sosial rasmi PIA melaporkan, kesemua penumpang pesawat berkenaan berada dalam keadaan yang selamat.
Tambahnya lagi, penumpang pesawat terlibat sedang diuruskan untuk penerbangan alternatif ke Pakistan dan dijangka berlepas menaiki pesawat Emirates pada malam ini.
Menerusi laman sosial itu, PIA menyifatkan situasi (penahanan) itu sebagai satu tindakan yang tidak boleh diterima.
“Kami (PIA) sudah mendapatkan sokongan daripada kerajaan (Pakistan) bagi membolehkan isu berkenaan diselesaikan menerusi saluran diplomatik,” katanya.-K! ONLINE


Pemandu lori, krew kutipan KDEBWM perlu pakai PPE
Oleh MOHAMAD NAUFAL MOHAMAD IDRIS

15 Januari 2021, 8:08 pm
SHAH ALAM – Pemandu lori kompaktor atau roro serta krew kutipan perlu memakai pakaian perlindungan diri (PPE) ketika menjalankan kerja-kerja pengurusan pepejal dan kebersihan di Selangor.
Pengarah Urusan KDEB Waste Management (KDEBWM), Ramli Tahir berkata, pemakaian itu sebagai prosedur operasi standard (SOP) dalam memastikan operasi berjalan dengan selamat seterusnya mencegah penularan wabak penyakit Covid-19.
Katanya, warga kerja dan semua pemandu dan krew subkontraktaktor kutipan sampah dinasihatkan untuk mengurangkan kontak dengan orang awam.
“Operasi harian KDEBWM bagi pengurusan sisa pepejal dan pembersihan di negeri Selangor
berjalan seperti biasa mengikut jadual kutipan yang telah ditetapkan semasa tempoh Perintah Kawalan
Pergerakan yang dilaksanakan bermula 13 Januari lalu.
“Para pekerja subkontraktor termasuk pemandu lori kompaktor/RORO, krew kutipan dan penyelia hendak memakai pakaian perlindungan diri (PPE) semasa menjalankan tugasan,” katanya dalam kenyataan hari ini.
Menurut beliau, hanya 30 peratus kakitangan atau sekurang-kurangnya seorang kakitangan bertugas di pejabat pada hari bekerja.

Ramli menegaskan temujanji atau mesyuarat yang telah dirancang oleh kakitangannya dengan pihak lain di ibu pejabat syarikat itu tidak diteruskan sehingga keadaan kembali stabil. -K!ONLINE


Penjaga premis ditahan benarkan pelanggan makan di kedai
Oleh EDDY AQMAL MOHAMED HAMIDI

15 Januari 2021, 6:59 pm
PETALING JAYA – Dua lelaki warga asing yang berperanan sebagai penjaga premis ditahan semalam selepas membenarkan pelanggan berada di dalam premis makanan yang diuruskan mereka tanpa mematuhi prosedur operasi standard (SOP) ditetapkan.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, kira-kira pukul 10.35 pagi, sepasukan polis dari Ibu Pejabat Polis Daerah (IPD) Petaling Jaya telah menahan seorang lelaki warga asing di sebuah premis makanan di PJU 6A di sini selepas didapati tidak menggunakan pelitup muka.
“Pemeriksaan lanjut yang dilakukan kemudiannya mendapati terdapat seorang pelanggan di dalam premis berkenaan juga tidak mengenakan pelitup muka.
“Penjaga premis itu kemudiannya ditahan dan disiasat di bawah Seksyen 269 Kanun Keseksaan (Perbuatan cuai yang mungkin merebakkan jangkitan apa-apa penyakit berbahaya kepada nyawa dan Seksyen 22(b) AKta Pencegahan dan Pengawalan Penyakit Berjangkit (APPPB) 1988,” katanya menerusi satu kenyataan hari ini.
Menurut Nik Ezanee, pelanggan tersebut iaitu seorang lelaki warga tempatan berusia 44 tahun pula dikenakan kompaun kerana tidak memakai pelitup muka sepertimana yang diperuntukan di bawah Peraturan 15(1) Peraturan-peraturan Pencegahan dan Pengawalan Penyakit Berjangkit.
“Kira-kira pukul 3 petang hari yang sama, anggota bertugas telah menahan seorang lagi lelaki warga asing berusia 32 tahun di sebuah restoran di Mutiara Damansara kerana membenarkan dua pelanggannya makan di dalam premis.

“Kes disiasat mengikut seksyen serupa dengan tangkapan pertama dengan tambahan Seksyen 6(1)(c) Akta Imigresen 1959/63,” jelas beliau.
Tambah Nik Ezanee, kedua-dua pelanggan warga tempatan berusia 28 dan 28 tahun itu kemudiannya dikenakan tindakan kompaun Rm1,000 kerana melakukan kesalahan makan di dalam premis restoran.
Mengulas lanjut, Nik Ezanee berkata, pihaknya turut menahan seorang lagi lelaki warga asing berusia 46 tahun di sebuah premis cuci kenderaan di Jalan SS 25/32, Taman Mayang di sini kerana gagal mengemukakan surat kebenaran beroperasi seperti mana sektor pekerjaan yang dibenarkan oleh kerajaan.
“Kes disiasat mengikut seksyen seperti dua tangkapan sebelum ini.
“Pihak polis memberi amaran kepada orang ramai supaya mematuhi Perintah kawalan Pergerakan (PKP) dan kegagalan berbuat demikian akan dikompaun RM1,000 atau ditangkap dan didakwa di mahkamah,” tegas beliau.-K! ONLINE


Jaminan pendeposit Tabung Haji terus dipertahankan – Zulkifli
Oleh MOHD. HUSNI MOHD. NOOR

15 Januari 2021, 6:11 pm
PUTRAJAYA – Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri menegaskan bahawa jaminan kerajaan kepada lebih 9 juta pendeposit Tabung Haji tetap terus dipertahankan.
Menurutnya, sebagaimana umum sedia maklum, prestasi cemerlang Tabung Haji sejak peralihan kerajaan berjaya membuktikan kestabilan tadbir urus agensi berkenaan.
“Ini dapat dibuktikan antaranya menerusi pembelian Menara VSQ1 daripada Bukit Damansara Development Sdn. Bhd. dan jumlah deposit sebanyak RM75.9 billion sehingga 30 Disember 2020,” katanya menerusi perkongsiannya di laman sosial hari ini.
Beliau berkata demikian sebagai reaksi kepada satu tajuk artikel dikeluarkan sebuah portal kononnya kerajaan mahu memansuhkan jaminan pendeposit Tabung Haji.
Zulkilfi memaklumkan tajuk pada laporan berita itu adalah tidak benar sama sekali.
“Saya terpanggil untuk memberi penjelasan terhadap isu yang berlegar berkenaan perbincangan saya dan Menteri Kewangan, Tengku Datuk Seri Zafrul Tengku Abdul Aziz berkenaan Tabung Haji semalam.

“Apa yang tertera pada tajuk ini adalah tidak benar sama sekali. Ia sama sekali tidak menggambarkan pendirian kerajaan dalam hal tersebut,” katanya.
Jelasnya, perbincangan semalam hanya berkisar mengenai isu-isu penstrukturan semula (structural reform) yang bakal membawa keberhasilan yang tinggi khususnya bagi manfaat pendeposit Tabung Haji.
Zulkifli menambah, kerisauan yang dibangkitkan oleh segelintir pihak berkenaan adalah di luar fokus perbincangan semalam.-K! ONLINE


Bicara kes jenayah di Mahkamah Sibu, Majistret Litar ditangguh
Oleh NORLIZAH ABAS

15 Januari 2021, 6:25 pm
KUALA LUMPUR – Semua perbicaraan atau pendengaran kes jenayah secara terbuka di Mahkamah Sibu dan Majistret Litar, Kanowit, Sarawak yang telah dijadualkan bermula esok hingga 29 Januari ini, ditangguhkan manakala penetapan tarikh baharu akan dimaklumkan kemudian.
Bagaimanapun kata Pejabat Ketua Pendaftar Mahkamah Persekutuan, dalam keadaan kes-kes yang mendesak, persetujuan perlu diperoleh terlebih dahulu daripada Hakim Besar Sabah dan Sarawak untuk menjalankan perbicaraan atau pendengaran kes di mahkamah terbuka.
“Penangguhan itu dibuat selaras dengan pengumuman Jawatankuasa Pengurusan Bencana Negeri Sarawak semalam berhubung pelaksanaan Perintah Kawalan Pergerakan (PKP) di Bahagian Sibu yang meliputi Daerah Sibu, Kanowit dan Selangau.
“Ia menggariskan panduan pengendalian kes jenayah dan sivil sehingga 29 Januari atau sepanjang tempoh pelaksanaan PKP jika diumumkan oleh Kerajaan kelak,”katanya dalam satu kenyataan di sini hari ini.
Tambah kenyataan itu, bagi pendaftaran kes baharu, pegawai penyiasat perlu memaklumkan kepada mahkamah lebih awal untuk persediaan manakala tarikh sebutan seterusnya hendaklah ditetapkan selepas tamat tempoh PKP.
Katanya, permohonan reman di bawah Seksyen 117 Kanun Tatacara Jenayah dan di bawah Akta Imigresen akan dijalankan seperti biasa mengikut jadual yang ditetapkan manakala lanjutan tempoh tahanan reman akan dilakukan secara teknologi komunikasi jarak jauh.

“Pengurusan kes jenayah di Mahkamah Tinggi, Mahkamah Sesyen dan Mahkamah Majistret juga dilaksanakan secara dalam talian atau persetujuan pihak-pihak yang terlibat dalam prosiding berkenaan.
“Bagi pengendalian kes sivil pula, kenyataan itu menjelaskan, perbicaraan dan pendengarannya juga akan dilaksanakan secara teknologi komunikasi jarak jauh seperti yang dikeluaran oleh Arahan Amalan Ketua Hakim Negara Bilangan 1 Tahun 2021.-K!ONLINE


Mangsa banjir terima kit solat
Oleh NIK NUR IZZATUL HAZWANI NIK ADNAN

15 Januari 2021, 5:27 pm
KEMAMAN – Selebriti Instagram, Farah Lee atau nama sebenarnya Norfarahin Romli, 32, mengambil inisiatif mengagihkan 1,000 kit solat kepada mangsa banjir di daerah ini dan Dungun hari ini.
Beliau yang juga bekas isteri pengacara Ally Iskandar berkata, kit solat yang mengandungi telekung, sejadah, kain pelikat serta barangan keperluan lain itu merupakan hasil dana bantuan banjir yang dikutipnya menerusi media sosial.
“Pada mulanya saya cuma sasar dapat mengumpul RM9,000 bagi membeli 300 set telekung dan sejadah bagi disumbangkan kepada mangsa banjir.
“Tanpa saya duga, sambutan diterima sangat luar biasa sehingga berjaya mengumpul RM100,000 berikutan keprihatinan rakyat Malaysia menderma,” katanya ketika ditemui Kosmo! selepas menyampaikan sumbangan itu di Taman Fikri di sini hari ini.
Farah Lee berkata, oleh kerana kit solat yang dibeli menggunakan derma orang ramai itu terlalu banyak selain dalam suasana Perintah Kawalan Pergerakan Bersyarat (PKPB), beliau terpaksa memohon bantuan pelbagai pihak bagi menyampaikan bantuan itu.
Jelas beliau, selain Taman Fikri, kesemua kit solat tersebut diedarkan kepada mangsa banjir di Kampung Jongok Batu, Kampung Belimbing dan Kampung Shukor, Dungun serta Kampung Fikri di sini.

“Kita berikan kit solat ini dengan harapan mangsa banjir dapat beribadah dengan selesa apatah lagi ramai pihak sudah menyumbang barangan keperluan dapur,” katanya. – K! ONLINE


IPT, sekolah tidak dibenar kenakan syarat ujian swab
Oleh MOHD RASDAN AHMAD

15 Januari 2021, 6:39 pm
PETALING JAYA – Institut Pengajian Tinggi (IPT) atau sekolah tidak boleh mengenakan syarat kepada pelajar untuk menjalani ujian swab sama ada bagi memasuki asrama atau untuk menduduki peperiksaan kecuali bagi pelajar yang bergejala sahaja.
Menteri Kanan Keselamatan, Datuk Seri Ismail Sabri Yaakob berkata, semalam terdapat aduan berkenaan IPT dan sekolah di beberapa negeri yang mengenakan syarat kepada pelajar supaya membuat ujian swab.
“Terdapat aduan yang mengenakan syarat ujian swab sebelum masuk ke kampus atau asrama untuk menduduki peperiksaan dengan kos ditanggung sendiri.
“Sidang khas hari ini membincangkan perkara ini dan bersetuju bahawa IPT atau sekolah tidak boleh mengenakan syarat kepada pelajar untuk menjalani swab test sama ada bagi memasuki asrama atau untuk menduduki peperiksaan kecuali bagi pelajar yang bergejala sahaja,” ujarnya dalam sidang akhbar khas perkembangan Covid-19 di sini hari ini. – K! ONLINE.


Murid rambut panjang boleh ke sekolah
Oleh MOHD RASDAN AHMAD

15 Januari 2021, 5:44 pm
PETALING JAYA – Semua kedai yang menjalankan perkhidmatan gunting rambut sama sekali tidak dibenarkan beroperasi sepanjang tempoh Perintah Kawalan Pergerakan (PKP) sehingga 26 Januari 2021.
Menteri Kanan Keselamatan, Datuk Seri Ismail Sabri Yaakob berkata, perkhidmatan tersebut tidak boleh dilaksanakan kerana bimbang pandemik Covid-19 terus merebak.
“Kita tahu syarat masuk ke sekolah rambut kena kemas dan pendek, namun kali ini syarat tersebut dilonggarkan dan dibenarkan untuk berambut panjang.
“Buat masa ini, kerajaan masih tidak benarkan kedai perkhidmatan gunting rambut untuk beroperasi,” jelasnya dalam sidang akhbar khas perkembangan Covid-19 di sini hari ini.
Namun begitu jelasnya, kedai cermin mata (optometrik) pula dibenarkan untuk beroperasi dalam tempoh PKP ini namun mestilah mengikuti presidur operasi standard (SOP) yang telah ditetapkan.
“Persatuan optometrik ada meminta untuk kedai-kedai cermin mata beroperasi, kami benarkan namun perlu ikut SOP yang telah ditetapkan oleh Kementerian Perdagangan Dalam Negeri dan Hal Ehwal Pengguna (KPDDNHEEP),” jelasnya. – K! ONLINE.


Kes Covid-19 negara melepasi 150,000
Oleh SITI A'ISYAH SUKAIMI

15 Januari 2021, 6:47 pm
PUTRAJAYA – Kes harian negara masih melaporkan angka melebihi 3,000 dengan 3,211 kes direkodkan, menjadikan jumlah kes Covid-19 sebanyak 151,066 kes.
Ketua Pengarah Kesihatan, Tan Sri Dr. Noor Hisham Abdullah berkata, jumlah kes aktif dengan kebolehjangkitan Covid-19 pula mencatatkan sebanyak 35,253 kes.
Menurutnya, daripada jumlah kes baharu hari ini, sebanyak 3,206 kes adalah penularan tempatan manakala, sebanyak lima kes import mendapat jangkitan dari luar negara.
“Terdapat 1,939 kes sembuh hari ini dan jumlah kes pulih sepenuhnya daripada Covid-19 di Malaysia adalah sebanyak 115,227 kes.
“Lapan lagi kematian baharu turut direkodkan menjadikan jumlah kes kematian Covid-19 sebanyak 586 kes,” katanya menerusi maklumat situasi Covid-19 dimuat naik pada laman sosial rasmi beliau di sini hari ini.
Ujarnya, sebanyak 204 kes positif sedang dirawat di Unit Rawatan Rapi dengan 87 kes memerlukan bantuan pernafasan. -K! ONLINE


Kelantan diisytihar PKP bermula esok
Oleh MOHD RASDAN AHMAD

15 Januari 2021, 5:47 pm
PETALING JAYA – Kelantan menjadi negeri ke tujuh yang akan melaksanakan Perintah Kawalan Pergerakan (PKP) bermula esok sehingga 26 Januari nanti.
Menteri Kanan Keselamatan, Datuk Seri Ismail Sabri Yaakob berkata, selain Kelantan perintah ini juga akan dilaksanakan di Sibu, Sarawak, susulan peningkatan kes Covid-19.
“PKP di seluruh Kelantan akan berkuat kuasa bermula 16 Januari (esok) hingga 26 Januari. Penguatkuasaan di Sibu pula, yang turut meliputi Selangau dan Kanowit, berkuat kuasa bermula 16 Januari (esok) hingga 29 Januari.
“Prosedur operasi standard (SOP) di dua kawasan itu adalah sama dengan enam negeri lain yang kini dikenakan perintah itu,” jelasnya dalam sidang akhbar khas perkembangan Covid-19 di sini hari ini. – K! ONLINE.


Tiga lelaki melepak tak pakai pelitup muka dikompaun
Oleh ROHANA MOHD. NAWI

15 Januari 2021, 5:32 pm
KOTA BHARU – Tiga lelaki dikompaun selepas mereka didapati tidak memakai pelitup muka ketika sedang melepak di hadapan sebuah hotel di sini hari ini.
Ketua Polis Daerah Kota Bharu, Asisten Komisioner Abdul Rahim Daud berkata, ketiga-tiga lelaki berusia 19 hingga 23 tahun itu dikompaun selepas tidak mematuhi prosedur operasi standard (SOP) ketika berada di kawasan tersebut pada pukul 12 tengah malam tadi.
“Mereka berasal dari daerah ini dikompaun ketika sepasukan pegawai dan anggota polis sedang melakukan pemantauan Perintah Kawalan Pergerakan Bersyarat (PKPB) di kawasan berkenaan.
“Selain polis, Bahagian Penguatkuasa Majlis Perbandaran Kota Bharu- Bandar Raya Islam (MPKB-BRI) turut sama dalam operasi itu,” katanya ketika dihubungi Kosmo! hari ini.
Menurut Abdul Rahim, ketiga-tiga lelaki terbabit dikompaun mengikut Peraturan 12 yang boleh dihukum di bawah Peraturan 13(1 ) Akta Pencegahan dan Pengawalan Penyakit Berjangkit 1988 kerana melanggar SOP PKPB.-K! ONLINE


Hospital swasta sedia bantu kendali pesakit Covid-19
Oleh NOR IDAYU BOSRO

15 Januari 2021, 6:54 pm
PUTRAJAYA – Fasiliti kesihatan swasta menyatakan kesediaan untuk berganding bahu bersama-sama Kementerian Kesihatan (KKM) untuk merawat pesakit Covid-19 di fasiliti  masing-masing.
Timbalan Menteri Kesihatan, Datuk Dr. Noor Azmi Ghazali berkata, KKM akan mengadakan  perbincangan lanjut dengan Persatuan Hospital Swasta Malaysia (APHM) serta  pemegang  lesen  hospital swasta lain di seluruh negara dalam masa terdekat.
“Saya berharap pemegang  taruh swasta  akan  dapat  mengutarakan segala persoalan dan  memanfaatkan sesi libat urus  tersebut,” katanya dalam satu kenyataan hari ini.
Beliau berkata demikian sebagai reaksi kepada laporan media berhubung pengurusan pesakit Covid-19 di hospital swasta sehingga perkara  itu menimbulkan  pelbagai  pertanyaan  dalam kalangan  sesetengah pemegang taruh di sektor swasta.
Noor Azmi berkata, beliau telah mempengerusikan  satu  perbincangan  awal  bersama  pihak APHM pada 13 Januari lalu dengan turut  dihadiri wakil KKM daripada pelbagai bahagian termasuk pakar  klinikal.
“Saya berpuas hati dengan hasil perbincangan dan semangat kolaborasi serta solidariti  yang  ditunjukkan oleh semua pihak yang hadir dalam mesyuarat tersebut,” katanya. -K! ONLINE


Rampas 11 tan kayu merah bernilai 6.3juta
Oleh MOHD YUNUS YAKKUB

15 Januari 2021, 5:20 pm
KLANG – Cubaan menyeludup masuk 11 tan batang kayu cendana merah (red sandalwood) yang diisytiharkan sebagai peralatan rumah dan pengkakasan tangan berjaya dipatahkan pihak berkuasa di Pelabuhan Utara di sini, baru-baru ini.
Dalam kejadian pukul 2.30 petang, Selasa lalu itu hasil pemeriksaan Jabatan Kastam Diraja Malaysia (JKDM) Zon Tengah terhadap sebuah kontena dipercayai dari sebuah negara di Asia Tenggara.
Ketua Pengarah Kastam, Datuk Seri Abdul Latif Abdul Kadir berkata, kayu merah atau nama saintifiknya ‘Pterocarpus Santalinus’ merupakan barangan dagangan terancam di bawah Akta Perdagangan Antarabangsa mengenai spesis terancam.
Difahamkan, kebiasannya kayu merah itu digunakan untuk membuat perabot dan bahan perubatan tradisional di negara ini.
“Hasil pemeriksaan mendapati barangan itu diikrarkan sebagai peralatan rumah dan pengkakasan oleh ejen perkapalan yang telah dikenalpasti pihaknya.
“Nilai rampasan barangan dianggarkan RM6.3 juta,” katanya dalam kenyataan di sini hari ini.

Dalam perkembangan berlainan, Abdul Latif turut memaklumkan pihaknya merampas 21,600 liter minuman keras dianggarkan bernilai RM613,440 termasuk cukai di lokasi sama selang dua hari kemudian.
Jelas beliau, kesemua minuman keras itu diletakkan dalam sebuah kontena yang dikesan pihaknya juga kira-kira pukul 2.30 petang.
“Usaha mengesan suspek disyaki berusia 30an yang telah dikenalpasti dalam kedua-dua kes itu sedang dilakukan kami.
“Kes disiasat mengikut Akta Kastam 1967 dan Akta Eksais 1976,” katanya. -K!ONLINE


Padah miliki senjata berbahaya dua remaja ditahan polis
Oleh EDDY AQMAL MOHAMED HAMIDI

15 Januari 2021, 5:23 pm
PETALING JAYA – Dua remaja lelaki berusia 18 dan 19 tahun ditahan polis selepas didapati memiliki senjata berbahaya yang disorokkan di dalam sebuah kereta sewaktu menjalankan pemeriksaan ke atas mereka di kawasan Damansara di sini malam tadi.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, kira-kira pukul 11 malam ketika sepasukan polis sedang melakukan rondaan cegah jenayah bermotosikal telah terlihat sebuah kereta jenis Proton Pesona dalam keadaan mencuricakan.
“Kereta berkenaan berada dalam keadaan parkir di tepi Jalan Persiaran Tropicana, Damansara dan terdapat dua lelaki berada di dalam kereta tersebut.
“Anggota bertugas kemudiannya telah berhenti untuk melakukan pemeriksaan dan telah menemui serta merampas sebilah kerambit berukuran lebih kurang 17 sentimeter (sm), satu replika kerambit berukuran 22 sm dan dua batang kayu yang menyerupai pedang,” katanya dalam satu kenyataan di sini hari ini.
Menurut Nik Ezanee, kedua-dua suspek kini ditahan reman selama dua hari dan kes disiasat di bawah Seksyen 6(1) Akta Bahan Kakisan, Letupan dan Senjaya Berbahaya 1958.
“Jika disabitkan kesalahan boleh dipenjara sehingga 10 tahun dan sebatan,” tegas beliau.


Jumaat sayu minggu pertama PKP 2.0
Oleh DIYANATUL ATIQAH ZAKARYA

15 Januari 2021, 4:27 pm
MELAKA – “Hari ini, hari Jumaat yang menangis. Menangis di dalam hati apabila melihat saf yang sebelum ini penuh dengan 1,400 jemaah kini hanya diisi 45 jemaah sahaja bagi menunaikan solat Jumaat pada hari ini,” luah Abdul Aziz Abdul Razak.
Dia yang bertugas sebagai Penolong Ketua Penyelia Pengawal Keselamatan Majlis Agama Islam Melaka (MAIM) Masjid Al-Azim, Bukit Palah, di sini, berkata, berpuluh jemaah terpaksa diarahkan untuk berpatah balik selepas kapasiti untuk solat di masjid itu penuh dalam tempoh 20 minit.
Jelasnya, jemaah mula dibenarkan masuk pada pukul 12.30 tengah hari manakala mereka yang tiba pada 12.50 terpaksa hanya akur dan berpatah balik berikutan pematuhan prosedur operasi standard (SOP) sepanjang Perintah Kawalan Pergerakan (PKP) 2.0.
“Saya terpaksa memberitahu jemaah kapasiti masjid telah penuh iaitu 45 orang mengikut SOP PKP dan itulah perkara yang paling menyedihkan sepanjang bertugas selama lima tahun di sini.
“Ada juga jemaah yang merayu untuk dibenarkan masuk dan solat di ruang luar masjid, namun apakan daya kalau kita mahukan mengimarahkan masjid ini seperti tahun-tahun sebelumnya, kita perlulah patuh pada SOP ditetapkan untuk memutuskan rangkaian Covid-19 ini,” katanya ketika ditemui di Masjid Al-Azim di sini, tadi.
Dalam pada itu, seorang jemaah, Anuar Johari, 56, dari Alai berkata, dia yang menjalankan perkhidmatan e-hailing Grab telah singgah ke masjid itu pada pukul 10 pagi semata-mata untuk mendapatkan maklumat berkenaan waktu kemasukan bagi solat Jumaat.

“Saya singgah ke masjid untuk bertanya kepada pengawal keselamatan pukul berapa yang sesuai untuk saya datang supaya dapat menunaikan solat Jumaat di masjid ini.
“Saya kemudian pulang ke rumah untuk salin pakaian dan datang semula ke masjid pada pukul 12 tengah hari dan menunggu sehingga jemaah dibenarkan masuk. Alhamdulillah, saya dapat menunaikan solat Jumaat seperti sebelumnya walaupun dilihat hanya dua saf sahaja dipenuhi,” katanya.
Terdahulu, solat Jumaat dengan khutubah ‘Hari Kebangkitan’ telah dibacakan dan diimankan oleh Imam Satu Masjid Al-Azim, Hasbullah Selah. Turut hadir ialah Pengarah Jabatan Agama Islam Melaka (JAIM), Datuk Md. Azhan Samat. -K! ONLINE


JDT sediakan Pusat Medikal dan Kecergasan baharu
Oleh MOHAMAD FAIZAL HASHIM

15 Januari 2021, 4:22 pm
JOHOR BAHRU – Kelab Bolasepak Johor Darul Ta’zim (JDT) terus melakar sejarah apabila menjadi yang pertama di Asia Tenggara memperkenalkan kemudahan fasiliti terbaharu kelab iaitu Pusat Medikal dan Kecergasan baharu di Pusat Latihan JDT, Padang Seri Gelam hari ini.
Menarik tentang fasiliti terbaharu yang dilancarkan secara virtual menerusi siaran video ialah ia akan menempatkan doktor dan pakar fisioterapi sepenuh masa.
Tunku Mahkota Johor, Tunku Ismail Sultan Ibrahim berkata, JDT membuktikan mereka adalah peneraju bola sepak utama di rantau ini dari segi infrastruktur, kejayaan dalam padang, inovasi, jenama dan pembangunan.
Meskipun telah dilengkapi dengan kemudahan fasiliti terbaik, penambahan infrastruktur terbaharu Harimau Selatan ini menyaksikan peralatan baharu dan kepakaran untuk memastikan para pemain berada pada tahap optimum.
“Kami ingin menyediakan kemudahan dan fasiliti yang terbaik untuk para pemain kami. Ini termasuk fasiliti serta peralatan rehabilitasi dan pemulihan agar setiap pemain dapat memberikan prestasi yang terbaik.
“JDT adalah sebuah kelab yang bercita-cita untuk sentiasa meletakkan penanda aras dan meningkatkan standard… bukan sahaja dalam negara, tetapi juga luar negara.

“Kemudahan fasiliti dan kejayaan kami akan terus membina profil JDT dan membawa manfaat untuk masa depan,” katanya dalam kenyataan hari ini.
Pusat Medikal dan Kecergasan ini bakal dilengkapi dengan ‘juice bar’, dua mesin baharu ‘Infrared Sauna’, ‘Functional Trainers’, ‘Smith Machines’ dan peralatan medikal seperti mesin ‘Echocardiogram’ dan alatan untuk terapi asid Hyaluronic dan ‘platelet-rich plasma’.
Hab ini juga turut mempunyai ‘indoor running surface’ yang diperbuat daripada ‘high-density polyethylene’ dan diperkukuh dengan getah untuk mengurangkan impak kepada sendi.
Semua peralatan ini adalah tambahan kepada mesin terapi oksigen dan hidrogen serta pelbagai lagi peralatan gimnasium dan medikal yang sudah dibeli pada tahun-tahun sebelum ini.-K! ONLINE


Cuai, ralat – Sheila Abdul harap duit yang dikebas dipulangkan
Oleh NUR EMIRA SAIZALI

15 Januari 2021, 4:52 pm
PETALING JAYA – Biarpun berpunca daripada kecuaian sendiri, penyanyi Sheila Abdul berharap individu yang mengambil wangnya di mesin pengeluaran wang automatik (ATM) tiga hari lalu dipulangkan dengan segera.
Insiden tersebut berlaku selepas dia terlupa mengambil wang yang dikeluarkan di ATM sebuah pasaraya di Puncak Alam, Selangor. Sebaik sahaja meninggalkan ATM berkenaan, wangnya diambil individu tidak bertanggungjawab.
Mengaku kejadian tersebut merupakan kecuaiannya sendiri, pelantun lagu Mungkinkah memohon individu tersebut memulangkan semula wangnya. Pihak pengurusan pasaraya juga mempunyai rakaman daripada televisyen litar tertutup (CCTV).
“Saya mohon anda viralkan supaya individu itu sedar silapnya dan mesej saya untuk minta maaf serta pulangkan duit itu.
“Saya faham ramai yang susah ketika musim Perintah Kawalan Pergerakan ini, namun itu bukan alasan untuk awak ambil kesempatan atas kecuaian orang lain,” katanya dalam satu entri Instagram.
Sementara itu, pemilik nama lengkap Nursheila Abdullah itu memberitahu, dia juga pada awalnya sudah berniat untuk menyedekahkan sahaja wang tersebut namun berubah selepas menonton CCTV.

“Selepas pengurusan pasar raya menunjukkan rakaman CCTV, saya berasa ralat kerana wanita yang mengambil duit itu hanya berselisih dan tidak jujur untuk pulangkannya. Apa salahnya kalau awak panggil saya dan pulangkan duit berkenaan.
“Laporan polis sudah dibuat dan sebelum berlarutan, harap individu itu dapat hubungi saya segera sebelum pihak polis mencarinya,” katanya.
Bekas pramugari Malindo Air itu juga turut berpesan kepada pengikutnya supaya elakkan berbual atau menggunakan telefon bimbit ketika berada di mesin ATM bagi mengelakkan kejadian sama berlaku.
“Mohon tularkan supaya pencuri dapat pengajarannya dan kita semua belajar menjadi insan yang jujur jika terjumpa duit orang lain,” katanya lagi.
Terdahulu, Sheila berkongsi satu rakaman video CCTV yang memaparkan kejadian wang tunainya diambil oleh seorang wanita dari mesin ATM pada 12 Januari lalu. – K! ONLINE


Harga RON95, RON97 naik lima sen
Oleh NOR IDAYU BOSRO

15 Januari 2021, 5:09 pm
PUTRAJAYA – Harga runcit petrol RON95 naik lima sen kepada RM1.89 seliter berbanding RM1.84 bagi tempoh mulai esok sehingga 22 Januari depan.
Kementerian Kewangan dalam satu kenyataan berkata, harga RON97 juga naik lima sen daripada RM2.14 kepada RM2.19 seliter.
“Harga runcit diesel pula naik tiga sen iaitu daripada RM2.02 seliter kepada RM2.05 seliter,” katanya.
Katanya, kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. -K! ONLINE


Sriwijaya Air: Data kotak hitam pertama selesai dikumpulkan
Oleh KOSMO!

15 Januari 2021, 4:40 pm
JAKARTA – Penyiasat Indonesia berjaya mengumpulkan data daripada kotak hitam pertama pesawat penumpang Sriwijaya Air SJ182 yang terhempas minggu lalu, demikian menurut satu kenyataan hari ini.
“Rakaman berada dalam keadaan baik dan sekarang kami sedang memeriksa data,” kata Ketua Jawatankuasa Keselamatan Pengangkutan Nasional, Soerjanto Tjahjono dalam satu kenyataan.
Kotak hitam yang menyimpan maklumat mengenai kelajuan, ketinggian dan arah pesawat, dapat memberikan petunjuk penting mengapa pesawat itu jatuh menjunam kira-kira 3,000 meter dalam waktu kurang dari satu minit sebelum terhempas di Lautan Jawa pada Sabtu lalu.
Pasukan penyelamat telah bertungkus-lumus selama hampir seminggu untuk mengumpulkan serpihan mayat dan bangkai pesawat Sriwijaya Air Boeing 737-500 termasuk dua kotak hitam penerbangan.
Lebih 3,000 orang mengambil bahagian dalam usaha pencarian dan dibantu oleh puluhan kapal serta helikopter.
Selasa lalu, pasukan penyelam berjaya membawa naik kotak hitam pertama ke permukaan dan menjadikan fokus sekarang adalah untuk mencari kotak hitam kedua iaitu alat rakaman di dalam kokpit.

Pesawat berusia 26 tahun itu terhempas hanya empat minit sebaik sahaja berangkat dari Jakarta menuju ke bandar Pontianak. – AFP


HRPB galak guna khidmat farmasi pandu lalu
Oleh ZAKI SALLEH

15 Januari 2021, 5:01 pm
IPOH – Hospital Raja Permaisuri Bainun (HRPB) di sini menggalakkan orang ramai untuk menggunakan perkhidmatan kaunter farmasi pandu lalu bagi mengambil ubat-ubatan.
Jabatan Kesihatan negeri Perak dalam satu kenyataan berkata, perkhidmatan tersebut dapat menjimatkan masa pesakit mencari tempat letak kereta serta menunggu giliran sekiranya mengambil ubat di kaunter farmasi.
Menurut kenyataan tersebut, alternatif perkhidmatan kaunter farmasi pandu lalu juga dapat mengurangkan kesesakan dalam hospital.
“Perkhidmatan ini disediakan secara temujanji sahaja. Sehubungan itu, pesakit yang berminat perlu berdaftar terlebih dahulu di kaunter farmasi HRPB atau secara talian melalui laman web https://hrpb.moh.gov.my/farmasi atau mengimbas kod QR yang dilampirkan.
“Waktu operasi kaunter farmasi pandu lalu HRPB ini adalah bermula pukul 7.30 pagi hingga 4.30 petang dan ditutup pada hujung minggu serta cuti umum,” katanya.
Bagi sebarang pertanyaan, orang ramai boleh menghubungi Farmasi Kompleks Pakar di talian 05-2085 303 atau Farmasi Kompleks Wanita, Kanak-Kanak dan Kardiologi (05-2086 035 untuk maklumat lanjut. -K! ONLINE


Banjir di Johor hampir pulih, hanya 93 mangsa ditempatkan di dua PPS
Oleh KHAIRUL MOHD. ALI

15 Januari 2021, 4:17 pm
JOHOR BAHRU – Bencana banjir di negeri ini hampir pulih sepenuhnya apabila hanya seramai 93 mangsa daripada 23 keluarga masih ditempatkan di dua pusat pemindahan sementara (PPS) masih dibuka di negeri ini.
Pengerusi Jawatankuasa Kesihatan dan Alam Sekitar negeri, R. Vidyananthan berkata, hanya dua daerah yang masih terjejas iaitu Batu Pahat dan Segamat.
Jelasnya, jumlah itu merupakan pengurangan drastik daripada seramai 784 mangsa yang direkodkan pada pukul 8 pagi, hari ini.
“Sehingga pukul 4 petang ini, hanya seramai 93 mangsa banjir masih ditempatkan di dua buah PPS yang masih dibuka.
“PPS tersebut adalah Sekolah Kebangsaan (SK) Seri Bunut di Batu Pahat yang menempatkan seramai 17 orang dan Sekolah Agama Gemereh di Segamat yang menempatkan seramai 76 orang,” katanya dalam satu kenyataan, di sini hari ini.
Tambah beliau, hanya terdapat satu laluan yang masih ditutup buat semua kenderaan iaitu Jalan Kota Tinggi-Kluang di Taman Seri Impian akibat kejadian tanah runtuh.

Keadaan banjir di Johor dijangka akan terus pulih apabila Jabatan Meteorologi Malaysia meramalkan cuaca hujan lebat dan berterusan tidak akan berlaku di negeri ini bagi hari esok.
Sementara itu, beliau turut mengingatkan masyarakat untuk mematuhi prosedur operasi standard (SOP) norma baharu ekoran negara masih dibelenggu pandemik Covid-19 ketika ini selari dengan pelaksanaan Perintah Kawalan Pergerakan (PKP) yang dikuatkuasakan di negeri Johor.-K! ONLINE


Majlis kahwin, tunang tidak dibenarkan sepanjang PKPB di Kelantan
Oleh MUHAMMAD AYMAN GHAFFA

15 Januari 2021, 4:24 pm
KOTA BHARU – Jabatan Hal Ehwal Agama Islam Kelantan (Jaheaik) tidak membenarkan sebarang penganjuran majlis perkahwinan, pertunangan dan majlis resepsi sehingga tamat pelaksanaan Perintah Kawalan Pergerakan Bersyarat (PKPB) di negeri ini.
Pengarahnya, Datuk Che Mohd. Rahim Jusoh berkata, arahan yang dikeluarkan itu berkuat kuasa semalam sehingga 26 Januari atau sehingga PKPB ditamatkan.
Katanya, selain itu, semua kursus praperkahwinan turut ditangguhkan dan perkhidmatan khidmat nasihat atau runding cara hanya dijalankan melalui dalam talian.
“Bagaimanapun, majlis akad nikah tetap dibenarkan mengikut prosedur operasi standard (SOP) yang ditetapkan seperti dijalankan di premis persendirian, masjid atau surau dan hanya boleh dihadiri oleh seramai 20 orang termasuk pengantin, saksi, wali serta jurunikah.
“Jaheaik melalui Bahagian Undang-Undang Keluarga telah memutuskan semua arahan itu selari dengan PKPB untuk menetapkan arahan pentadbiran berkuatkuasa serta merta dari tarikh ia dikeluarkan bermula 13 hingga 26 Januari,” katanya dalam satu kenyataan di sini baru-baru ini.
Tambah Mohd. Rahim, sebarang arahan atau keperluan adalah tertakluk kepada ketetapan yang dikeluarkan Majlis Keselamatan Negara (MKN) dan Kementerian Kesihatan Malaysia (KKM). -K! ONLINE


Rompak arkitek, 3 rakan dijel 4 tahun dan sebatan
Oleh NUZULSHAM SHAMSUDDIN

15 Januari 2021, 4:12 pm
KUALA LUMPUR – Perbuatan tiga rakan yang merompak seorang arkitek dengan bersenjatakan pisau dan kayu, berakhir apabila mereka masing-masing dihukum penjara empat tahun dan satu sebatan oleh Mahkamah Sesyen di sini hari ini.
Hakim Emilia Kaswati Mohamad Khalid menjatuhkan hukuman itu ke atas Zikry Haziq Danial Zainal Abidin, 21, Muhamad Firdaus Mohd. Zulkefli, 23, dan Muhammad Syamil Zaqim Sazali, 20, selepas mereka mengaku bersalah terhadap pertuduhan yang disabitkan.
Zikry Haziq dan Muhammad Syamil masing-masing bekerja sebagai penghantar makanan dan barangan manakala Muhamad Firdaus tidak bekerja.
Mahkamah turut memerintahkan ketiga-tiga tertuduh menjalani hukuman bermula dari tarikh mereka ditangkap pada 8 Januari lalu.
Mengikut pertuduhan, mereka didakwa bersama-sama melakukan rompakan berkumpulan dengan bersenjatakan pisau dan kayu ke atas Amir Syauqie Ahmad Khairuddin, 28.
Kesalahan itu didakwa dilakukan di tingkat satu sebuah bangunan di Setapak, Jalan Gombak di sini, pukul 1.30 tengah hari pada 3 Disember tahun lalu.

Berikutan itu pertuduhan dikemukakan mengikut Seksyen 395/397 Kanun Keseksaan yang memperuntukkan hukuman penjara maksimum 20 tahun dan sebatan.
Terdahulu, Timbalan Pendakwa Raya Nurul Syahieza Md. Hadzaid memohon mahkamah menjatuhkan hukuman berat kerana kesalahan yang dilakukan serius, yang mana mangsa bukan sahaja mengalami kerugian, malah cedera akibat dipukul ketiga-tiga tertuduh.
“Meskipun kesemua tertuduh masih muda, namun mahkamah harus melihat kepentingan awam dalam kes ini. Hukuman yang berat dapat menjadi pengajaran buat mereka dan masyarakat daripada melakukan perkara sama,” katanya.
Bagaimanapun ketiga-tiga tertuduh yang tidak diwakili peguam pula merayu supaya mahkamah menjatuhkan hukuman ringan kerana mereka mempunyai tanggungan keluarga.
Mengikut fakta kes, semasa kejadian, mangsa yang berada di pejabatnya telah didatangi tiga lelaki berkenaan yang memegang pisau dan kayu serta bertanya kepada mangsa berkenaan hutang.
Mangsa menafikan dia berhutang dengan mana-mana individu. Ketiga-tiga lelaki itu kemudian bertindak mengambil jam tangan dan telefon bimbit serta memukul mangsa. -K! ONLINE


TFC terpaksa batalkan enam aksi pemanas badan
Oleh KOSMO!

15 Januari 2021, 3:10 pm
Oleh TENGKU DANISH BAHRI TENGKU YUSOFF
TERENGGANU FC (TFC) terpaksa membatalkan sekurang-kurangnya enam aksi persahabatan ekoran pelaksanaan Perintah Kawalan Pergerakan (PKP) sejak kelmarin.
Pengurus pasukan, Zulfadli Rozi berkata, TFC sebelum ini telah merancang untuk mengadakan beberapa perlawanan pemanas badan di Lembah Klang.
Bagaimanapun menurutnya, hasrat itu perlu dilupakan selepas Kuala Lumpur dan Selangor diletakkan di bawah PKP sehingga 26 Januari ini.
“Selain itu, perlawanan dengan Kelantan United serta Kelantan FC juga tidak menjadi kenyataan kerana Perintah Kawalan Pergerakan Bersyarat (PKPB).
“Nasib sama menimpa skuad TFC II yang dijadualkan menyertai kejohanan empat penjuru dengan Kuala Lumpur, PDRM dan UiTM FC,” katanya kepada Kosmo! di Kuala Terengganu semalam.

Zulfadli berkata, TFC akur dengan arahan pihak berkuasa serta badan penganjur liga, Liga Bolasepak Malaysia (MFL) yang diterima menerusi pekeliling terkini.
Jelas beliau, pekeliling itu masih membenarkan latihan melibatkan sepuluh pemain dalam satu sesi berpandukan prosedur operasi standard (SOP) PKPB sebelum ini.
“Apa pun, saya berharap saingan Liga Malaysia (Liga M) musim ini dapat berlangsung mengikut jadual pada hujung bulan depan.
“MFL pula perlu berlaku adil dengan mengambil kira tempoh persediaan pasukan di kawasan PKP dan PKPB jika mahu meneruskan atau menangguh saingan liga.
“Sudah tentu kita mahu Liga M diteruskan tetapi keselamatan pemain dan pegawai juga perlu jadi keutamaan,” tambahnya.


Pemegang lesen dipelawa sertai penyertaan Fasa 1 JENDELA
Oleh NUR SHARIEZA ISMAIL

15 Januari 2021, 4:09 pm
CYBERJAYA – Suruhanjaya Komunikasi dan Multimedia Malaysia (SKMM) mempelawa pemegang lesen yang berminat menyertai pemasangan kemudahan rangkaian dan penggunaan perkhidmatan rangkaian di bawah inisiatif Fasa 1 JENDELA.
Menurut kenyataan yang dikeluarkan SKMM, pelawaan itu dibuka kepada pemegang lesen yang layak di bawah Akta Komunikasi dan Multimedia (CMA) 1998.
“Pelawaan itu bagi menggantikan pelawaan asal yang dikeluarkan pada 20 November tahun lalu,” katanya di sini hari ini.
MCMC berkata, pelawaan yang disemak semula itu merangkumi skop kerja yang terbahagi kepada dua bahagian.
“Bahagian Satu meliputi pemasangan infrastruktur pasif, sementara Bahagian Dua meliputi pemasangan infrastruktur aktif dan penggunaan perkhidmatan selular awam,” katanya.
Menurut SKMM, pemegang lesen yang berminat boleh memilih untuk turut serta dalam Bahagian Satu atau Bahagian Dua.

“Skop kerja dan kriteria kelayakan yang disemak semula adalah untuk mempercepat pelaksanaannya kerana akan membabitkan sejumlah besar pemegang lesen dalam latihan ini meliputi 1,661 lokasi di 106 kelompok di seluruh negara,” katanya.
Katanya, tarikh tutup pendaftaran adalah pada 2 Februari depan dan penyerahan Draf Pelan Perkhidmatan Sejagat oleh pemegang lesen yang berminat dan layak adalah pada 31 Mac depan.  -K! ONLINE


Jumpa ular sawa dalam enjin kereta
Oleh ISKANDAR SHAH MOHAMED

15 Januari 2021, 3:48 pm
SHAH ALAM – Hasrat seorang kakitangan Universiti Teknologi MARA (UiTM) Shah Alam memanaskan enjin keretanya terbantut apabila menemui
seekor ular sawa sepanjang tiga meter di bonet enjin kereta di kawasan parkir Flat PKNS, Seksyen 16 di sini, hari ini.
Dalam kejadian pukul 12.30 tengah hari itu, Kamus Mustaqim Isa, 38, bertindak menghidupkan enjin keretanya selepas dua hari bekerja dari rumah susulan pelaksanaan Perintah Kawalan Pergerakan (PKP).
Menurut Kamus, kenderaan itu bagaimanapun didapati tidak hidup dan mengesyaki kerosakan berlaku di bahagian penghidup (starter).
“Saya terkejut apabila melihat ular sawa yang seolah-olah sedang ‘tidur’ di atas bahagian enjin kereta itu.
“Ini merupakan kejadian seumpamanya berlaku dan saya segera menghubungi pihak berkuasa untuk bantuan,” katanya ketika dihubungi Kosmo! di sini hari ini.
Sementara itu, Ketua Sektor Operasi Angkatan Pertahanan Awam (APM) Klang, Leftenan (PA) Muhammad Najib Mohamad Isahak berkata, pihaknya bergegas ke lokasi kejadian selepas menerima panggilan pada pukul 1.10 petang.

“Pemeriksaan mendapati ular seberat 15 kilogram (kg) dan sepanjang tiga meter itu masih berada di bonet tersebut sebelum berjaya ditangkap 15 minit kemudian.
“Reptlia itu kemudian diserahkan kepada Jabatan Perlindungan Hidupan Liar dan Taman Negara (Perhilitan) untuk tindakan lanjut,” katanya. – !ONLINE


Dua geng curi motosikal diberkas
Oleh MOHD RASDAN AHMAD

15 Januari 2021, 3:56 pm
KUALA LUMPUR – Dua kumpulan curi motosikal yang aktif melakukan kegiatan tersebut di daerah sentul berjaya diberkas oleh pasukan polis dalam serbuan berasingan bermula 25 Disember sehingga 5 Januari lalu.
Ketua Polis Daerah Sentul, Asisten Komisioner Beh Eng Lai berkata, kumpulan pertama berjaya telah berjaya ditahan susulan tangkapan ke atas dua lelaki tempatan pada 25 Disember lalu ketika mereka cuba mencuri motosikal di tempat letak kenderaan di sebuah kondominium di Sentul.
“Hasil soal siasat membawa kepada penahanan empat lagi rakan mereka dalam beberapa serbuan di sekitar Lembah Klang termasuk ketua geng dikenali sebagai Am Senu.
“Semakan ke atas enam suspek berusia antara 20 hingga 30 tahun itu mendapati kesemua mereka mempunyai rekod lampau berkaitan kes jenayah dan dadah,”jelasnya dalam satu sidang akhbar di Ibu Pejabat Polis Daerah (IPD) Sentul di sini hari ini.
Tambahnya, modus operandi kumpulan ini adalah mensasarkan motosikal yang diletakkan di dalam kawasan perumahan awam seperti pangsapuri dan kondominium.
“Mereka akan leraikan motosikal curi sebelum menjual komponen motosikal sebagai alat ganti kepada pembeli,” katanya. – K! ONLINE


11 konco Adik curi tabung ekzos diberkas
Oleh DIYANATUL ATIQAH ZAKARYA

15 Januari 2021, 3:59 pm
MELAKA – Seramai 11 konco Adik yang aktif melakukan kegiatan mencuri tabung ekzos kereta dipercayai untuk dijual di pasaran luar negara bagi mengeluarkan serbuk emas putih berjaya diberkas, awal bulan ini.
Ketua Polis Daerah Melaka Tengah, Asisten Komisioner Afzanizar Ahmad berkata, kesemua suspek yang berusia antara 23 sehingga 43 diberkas pasukan khas dari Bahagian Siasatan Jenayah Ibu Pejabat Polis (IPD) Daerah Melaka Tengah.
Katanya, kesemua suspek itu berjaya diberkas susulan satu laporan polis yang dibuat oleh orang awam berhubung kecurian ekzos pada November tahun lalu.
“Bertindak ke atas laporan itu, satu pasukan khas telah menjejaki individu terlibat dan melalui petunjuk awal diperolehi kita berjaya menangkap tiga suspek termasuk dalang yang digelar ‘Adik’ berusia 33 tahun serta seorang wanita di Johor pada 5 Januari lalu.
“Susulan tangkapan itu, kita menangkap tiga lagi suspek pada hari sama di Merlimau, Jasin dan keesokannya seorang lelaki yang bertindak sebagai orang tengah dicekup di Tanjung Kling, di sini,” katanya. -K! ONLINE


Orang Asli baiki sendiri jalan, jambatan runtuh
Oleh AIMUNI TUAN LAH

15 Januari 2021, 3:53 pm
GUA MUSANG – Penduduk Orang Asli suku kaum Temiar di Pos Bihai di sini mengambil inisiatif mereka sendiri dengan membaiki jalan dan jambatan yang rosak akibat musim tengkujuh yang melanda kawasan itu baru-baru ini.
Penghulu Pos Bihai, Alang Segan berkata, penduduk kampung sudah biasa membaiki sendiri jalan perhubungan mereka itu selepas hujan mulai reda di kawasan itu.
Katanya, dalam tempoh sebulan ini, sudah empat kali mereka terputus hubungan akibat hujan lebat dan tidak dapat melalui jalan balak.
“Terbaharu, jalan balak rosak teruk pada Isnin lalu selepas hujan lebat sehingga menyebabkan penduduk terputus hubungan dan tidak boleh keluar ke bandar untuk membeli barang makanan.
“Selain membuat jambatan sementara menggunakan kayu hutan dan buluh, penduduk juga terpaksa mengambil langkah menutup jalan berlubang supaya mudah dilalui,” katanya.
Sementara itu, seorang penduduk Orang Asli, Aros Anek, 36, pula berkata, sebelum ini, pernah berlaku tiga kejadian jambatan kayu runtuh akibat banjir lumpur.

Katanya, penduduk mengambil masa lebih 10 hari untuk membina semula jambatan kayu itu secara gotong-royong menggunakan kayu hutan.
“Kini, satu daripada tiga jambatan kayu terbabit runtuh semula. Kita perlu membinanya semula dalam masa terdekat ini kerana berdepan masalah perhubungan.
“Sebagai penduduk Orang Asli di Pos Bihai dan kampung lain berhampiran, mereka sudah biasa apabila membaiki jambatan yang runtuh itu,” katanya.
Sementara itu, Pegawai Jabatan Kemajuan Orang Asli (Jakoa) daerah, Muhamad Yusrizal Ghani berkata, pihaknya sudah menerima laporan berhubung kejadian jalan rosak.
Katanya, antara penduduk Orang Asli yang terputus jalan perhubungan setiap kali musim tengkujuh ialah di Pos Bihai, Pos Belatim, Pos Tohoi dan Pos Simpor. -K! ONLINE


Sulaiman bantu Irfan di Kuching City FC
Oleh KOSMO!

15 Januari 2021, 3:15 pm
BEKAS pengendali UKM FC, Sulaiman Hussin telah menjadi pilihan Irfan Bakti Abu Salim sebagai pembantu ketua jurulatih untuk Kuching City FC.
Irfan Bakti memberitahu, faktor pengalaman antara sebab Sulaiman menjadi pilihan membarisi barisan kejurulatihan pasukan berkenaan.
Beliau berkata, kemampuan jurulatih muda itu membimbing skuad Varsity Boys dalam Liga Premier dan bergelar finalis Piala Cabaran dua tahun berturut-turut telah menarik perhatiannya.
“Beliau merupakan watak penting untuk pasukan UKM FC dan melatih ramai pemain muda sehingga berjaya.
“Kami gembira dapat membawa beliau ke sini dan akan bekerja keras menaikkan Kuching City FC ke Liga Super,” katanya kepada Kosmo! di Kuala Terengganu semalam.
Sulaiman telah membimbing UKM FC sejak tahun 2008 dan berjaya membawa pasukan itu menjuarai Liga IPT pada musim 2012 serta naib juara sebanyak tiga kali.

Bekas pemain Kuala Lumpur itu kemudian mengharungi saingan Liga FAM pada tahun 2016 dan 2017 sebelum UKM FC layak ke Liga Premier pada musim 2018.
UKM FC turut mara ke final Piala Cabaran 2018 dan 2019, namun tewas kepada Terengganu FC II (TFC II) serta Johor Darul Ta’zim II (JDT II).
Kegagalan melengkapkan dokumen Pelesenan Kelab Liga Bola Sepak Malaysia (MFL) memaksa UKM FC disingkirkan daripada saingan Liga Premier bagi musim 2021.


Operasi cari lelaki jatuh longkang giat dijalankan
Oleh ASLIZA MUSA

15 Januari 2021, 3:46 pm
IPOH – Operasi mencari dan menyelamat (SAR) seorang lelaki yang dihanyutkan arus deras selepas terjatuh ke dalam longkang di Lebuh Persiaran Klebang 11 dekat Chemor di sini semalam, diteruskan hari ini.
Dalam kejadian kira-kira pukul 7.30 malam ketika hujan lebat itu, mangsa, Ahmad Amin Ismail, 58, difahamkan terjatuh ke dalam longkang di bahu jalan setelah motosikal jenis Yamaha Ego S yang ditunggangnya terbabas.
Pengarah Jabatan Bomba dan Penyelamat Malaysia (JBPM) Perak, Azmi Osman berkata, pihaknya memberi tumpuan pencarian di dua kawasan perangkap sampah yang terletak kira-kira lima kilometer dari lokasi mangsa terjatuh.
Katanya, dalam operasi tersebut juga, kaedah pemunggahan turut dilakukan di sepanjang tebing Sungai Klebang yang dipenuhi pokok dan semak tebal.
“Pihak bomba menerima maklumat kejadian pada pukul 7.39 malam tadi yang memaklumkan seorang lelaki terjatuh ke dalam longkang dengan kedalaman hampir dua meter.
“Ketika kejadian, paras air longkang tersebut tinggi dan deras dengan mangsa dipercayai dihanyutkan arus,” katanya ketika ditemui pemberita di lokasi kejadian di sini hari ini.

Menurut Azmi, seramai 16 anggota Unit Pasukan Penyelamat Di Air (PPDA) dari Balai Bomba dan Penyelamat (BBP) Ipoh digerakkan ke lokasi kejadian bagi mencari mangsa dengan dibantu Unit Anjing Pengesan (K9) dari Kuala Lumpur.
Katanya, anggota dari BBP Pasir Puteh juga telah diminta menyusur sepanjang Sungai Kinta bagi mencari mangsa.
“Pemerhatian hari ini mendapati keadaan air sungai cetek dan kita percaya mangsa tiada di laluan sepanjang longkang dan telah dibawa arus lebih jauh.
“Oleh itu, operasi ditumpukan kepada dua perangkap sampah dengan radius pencarian diperluaskan sehingga 10 kilometer sehingga ke Sungai Kinta,” katanya. -K! ONLINE


Izuan mahu kembali puncak prestasi
Oleh MUHAMMAD HELMEE RAMLI

15 Januari 2021, 3:05 pm
PENYERANG baharu UiTM FC, Khairul Izuan Rosli berharap saingan Liga Malaysia (Liga M) musim ini mampu membawa tuah buatnya selepas menyertai pasukan itu dari Kelantan United.
Pemain berusia 30 tahun itu menyuarakan rasa syukur serta gembira apabila khidmatnya disambar skuad The Lion Troops meskipun tidak menunjukkan prestasi memberangsangkan musim lalu.
Justeru, dia sedia membalas kepercayaan yang ditunjukkan barisan kejurulatihan, selain memberikan segala-galanya untuk kembali ke zaman kemuncaknya.
“Saya sangat bersyukur kerana dapat mewakili UiTM FC bagi saingan musim ini. Semua orang tahu UiTM adalah antara pasukan yang beraksi cukup cemerlang musim lalu, jadi saya mungkin berdepan cabaran sukar.
“Sebelum ini, saya kerap juga diturunkan dalam skuad utama ketika bersama Kelantan United, namun segala-galanya tergendala gara-gara pandemik Covid-19,” katanya.
Pada masa sama, Izuan yang pernah menjulang gelaran trebel bersama Kelantan pada tahun 2012 mengakui prestasinya terumbang-ambing selepas keluar dari pasukan itu dengan menyertai beberapa pasukan lain.

Selepas meninggalkan The Red Warriors (TRW) pada 2017, Izuan sudah menyarung jersi Negeri Sembilan, Terengganu FC dan Kelantan United, namun masih belum mampu menampilkan aksi sama ketika bersama Kelantan.
“Saya akui selepas keluar daripada pasukan Kelantan, sukar untuk temui rentak permainan tetapi saya bersyukur kerana masih ada pasukan yang mahukan saya. Sudah tentu saya akan kerja lebih keras untuk kembali mencipta nama,” ujarnya.
Anak jati Kota Bharu itu antara nama baharu yang menyertai UiTM FC musim ini termasuk Khairul Asyraf Sahizah, Mohd. Alif Najmi, Mohd. Khairul Rizam Che Soh, Dirga Surdi, Muhammad Farid Nezal, Muhammad Hardee Shamsuri dan Mohd Fauzi Latiff.


Ee Yi-Yew Sin mula temui rentak
Oleh MUHAMMAD HELMEE RAMLI

15 Januari 2021, 3:00 pm
BEREGU lelaki profesional negara, Teo Ee Yi-Ong Yew Sin meneruskan aksi cemerlang pada kejohanan badminton Terbuka Thailand di Bangkok apabila melangkah ke peringkat suku akhir.
Gandingan yang berada di ranking ke-15 dunia itu tidak berdepan masalah untuk menyingkirkan beregu Amerika Syarikat (AS), Phillip Chew-Ryan Chew menerusi aksi straight-set 21-12, 21-17 pada pusingan kedua semalam.
Yew Sin mengakui mereka sudah semakin hampir menemui rentak sebenar meskipun bermula dengan agak perlahan pada kejohanan bertaraf Jelajah Dunia Super 1000 itu.
“Saya percaya kami sudah semakin hampir untuk mendapat rentak sebenar selepas mengharungi dua perlawanan pada kejohanan ini. Saya akui prestasi agak tidak stabil sebelum datang ke sini.
“Pada pusingan pertama semalam (kelmarin), saya dapat rasakan permainan kami masih belum capai standard, lebih-lebih lagi bertemu beregu seperti itu,” katanya ketika dihubungi Kosmo! semalam.
Mengulas aksi suku akhir menentang pilihan keenam dari Taiwan, Lee Yang-Wang Chi Lin hari ini, pemain berusia 26 tahun itu sedia untuk menganalisis permainan gandingan tersebut.

“Ya, sudah tentu kami akan tengok serta menilai permainan mereka bagi mengesan apa kekuatan serta kelemahan yang ada. Selepas itu, kami akan bincang mengenai strategi yang akan digunakan esok (hari ini).
“Saya harap kami boleh bermain seperti biasa kerana hari ini (semalam) kami dapat kurangkan kesilapan mudah dalam permainan. Kami akan cuba sedaya upaya untuk layak ke peringkat seterusnya,” ujarnya lagi.
Mengiringi Ee Yi-Yew Sin ke suku akhir hari ini adalah beregu lelaki serta beregu campuran profesional negara, Goh V Shem-Tan Wee Kiong, Chan Peng Soon-Goh Liu Ying dan perseorangan lelaki No.1 negara, Lee Zii Jia.


Lelaki didakwa jalin hubungan sulit dilarikan sekumpulan lelaki
Oleh SITI NUR MAS ERAH AMRAN

15 Januari 2021, 1:18 pm
SEBERANG PERAI – Seorang lelaki berdepan detik cemas apabila bukan saja dilarikan, malah dipukul sekumpulan tiga lelaki di persimpangan lampu isyarat Jalan Sungai Nyior, Butterworth di sini semalam.
Dalam kejadian kira-kira pukul 5.38 petang itu, mangsa berusia 38 tahun dilihat keluar daripada kenderaan jenis Proton Wira dan menjerit meminta tolong sebelum dikejar dua suspek.
Mangsa yang ditangkap suspek kemudiannya ditolak masuk semula ke dalam kereta yang kemudiannya beredar ke arah Jalan Siram.
Ketua Polis Daerah Seberang Perai Utara Asisten Komisioner, Noorzainy Mohd Noor berkata, seorang saksi yang berjaya menangkap gambar berhubung kejadian terbabit tampil membuat laporan polis.
“Berdasarkan maklumat yang diperolehi, polis melakukan beberapa serbuan dan berjaya menahan ketiga-tiga suspek di sebuah pangsapuri kos rendah di Mak Mandin, Butterworth pada pukul 11.30 malam hari yang sama.
“Mangsa turut ditemui di lokasi sama dalam keadaan berikat dan mengalami kecederaan pada kepala dan lebam akibat dipukul.

“Siasatan awal mendapati, mangsa dikatakan menjalin hubungan sulit dengan isteri salah seorang suspek selain turut meminjam wang wanita terbabit sebanyak RM2,300,” katanya. -K! ONLINE
Ketiga-tiga suspek akan direman hari ini dan kes disiasat mengikut Seksyen 367 Kanun Keseksaan. – K! ONLINE


Lorong kecemasan, lorong kiri Bidor-Tapah PLUS arah utara ditutup
Oleh ZAKI SALLEH

15 Januari 2021, 1:32 pm
IPOH – Lorong kecemasan dan lorong kiri antara Bidor dan Tapah di Kilometer (KM) 330.05 hingga KM328.95 arah utara Lebuhraya Utara Selatan (PLUS) akan ditutup selama lima hari kepada semua kenderaan mulai 18 Januari ini.
PLUS Malaysia Berhad (PLUS) dalam kenyataan berkata, penutupan ini bagi membolehkan kerja penyelenggaraan dan pembaikan dapat dijalankan dengan selamat di sepanjang laluan tersebut.
Menurut kenyataan tersebut, lorong bekenaan hanya akan dibuka bermula pukul 12.30 tengah hari pada 22 Januari nanti.
“Bagaimana pun, lorong kanan di laluan terbabit masih boleh dilalui oleh semua kenderaan.
“Justeru pengguna yang menghala ke utara dinasihatkan supaya merancang perjalanan mereka dengan menggunakan Aplikasi PLUS untuk mendapatkan maklumat trafik terkini,” kata kenyataan tersebut.
PLUS turut menasihatkan pengguna supaya mematuhi semua papan tanda trafik serta arahan yang dikeluarkan oleh kakitangannya ketika melalui kawasan terbabit. -K! ONLINE


Cabaran besar SIC anjur MotoGP
Oleh MUHAMMAD RIDUAN MOHD HANAFIAH

15 Januari 2021, 2:55 pm
TAHUN 2021 pasti memberi cabaran besar kepada semua industri permotoran negara termasuk Litar Antarabangsa Sepang (SIC) apatah lagi mengharungi pelaksanaan Perintah Kawalan Pergerakan (PKP) susulan peningkatan kes pandemik Covid-19 di dalam negara.
Sekiranya PKP berlanjutan, ia sudah pasti memberi kesan serta kerugian besar kepada SIC memandangkan mereka akan menganjurkan perlumbaan antarabangsa seperti Kejuaraan Motosikal Dunia (MotoGP) pada 31 Oktober depan.
Pada tahun 2019, SIC mencatat sejarah tersendiri apabila merekodkan lebih 100,000 penonton menyaksikan perlumbaan MotoGP, namun tahun ini tidak pasti sama ada saingan tersebut dapat dianjurkan atau perlu mengikuti norma baharu.
Apa tidaknya, saingan Formula Satu (F1) yang sepatutnya berlangsung bagi Grand Prix (GP) Australia dan GP China pada Mac nanti telah ditangguhkan susulan kes Covid-19 semakin membimbangkan.
AZHAN SHAFRIMAN
Ketua Pegawai Eksekutif SIC, Azhan Shafriman Hanif berkata, pihaknya telah membuat beberapa perancangan tahun ini bermula dengan gelembung sukan untuk peringkat tempatan mahupun antarabangsa.
Jelasnya, sekiranya pandemik Covid-19 ini terus berlarutan, pihaknya berharap dapat keluar secepat mungkin daripada pelaksanaan PKP.

“Jika kita dapat beralih kepada Perintah Kawalan Pergerakan Bersyarat (PKPB) atau Perintah Kawalan Pergerakan Pemulihan (PKPP), maka SIC akan menerapkan penggunaan SOP baharu bagi sukan permotoran sebagai usaha meneruskan program semula seperti biasa.
“Justeru, kita sangat berharap kes jangkitan Covid-19 terus menurun dan secara tidak langsung memberi peluang kepada SIC beroperasi semula,” katanya pada sidang video semalam.
Dalam pada itu, Azhan Shafriman memberitahu, pihak SIC perlu melihat situasi semasa terlebih dahulu sebelum memikirkan mengenai penganjuran saingan MotoGP.
Jelasnya, jika pada September dan Oktober ada perubahan dan mungkin bergerak keluar daripada pelaksanaan PKP, maka pihaknya akan membentangkan SOP baharu bagi menganjurkan MotoGP.
Bagaimanapun katanya, jika situasi tidak memihak bahkan gagal menunjukkan sebarang perkembangan positif, pihaknya mungkin akan melakukan perbincangan lanjut sama ada penganjuran diteruskan atau dibatalkan.
“Buat masa ini, keputusan masih tergantung dan saya harap keadaan bertambah baik dari semasa ke semasa agar perlumbaan MotoGP dapat dianjurkan dan SIC kembali beroperasi dengan jayanya,” katanya.


Taman awam, rekreasi dibenarkan beroperasi semula
Oleh ZULKIFLI MANZOR

15 Januari 2021, 2:28 pm
KUALA LUMPUR – Semua taman awam dan rekreasi di Wilayah Persekutuan dibuka semula kepada orang ramai bermula hari ini walaupun Perintah Kawalan Pergerakan (PKP) sedang dilaksanakan.
Menteri Wilayah Persekutuan, Tan Sri Annuar Musa berkata, kebenaran itu bagaimanapun dengan prosedur operasi standard (SOP) yang ketat.
Menurut beliau, pengunjung tidak dibenarkan menjalankan aktiviti berkumpulan seperti senam robik dan aktiviti perniagaan tidak dibenarkan beroperasi di situ.
“Selepas menimbang semula, kita memutuskan taman awam DBKL (Dewan Bandaraya Kuala Lumpur) hendaklah dibuka tetapi dikawal selia dan SOP mesti dipatuhi.
“Lazimnya, apabila taman dibuka, ada kumpulan buat riadah dan berkelah, namun ia tidak pula menghalang aktiviti lain dibuka untuk digunakan orang awam selagi ia tidak bertentangan dengan SOP KKM (Kementerian Kesihatan Malaysia),” katanya secara langsung menerusi laman Facebook beliau hari ini.
Dalam pada itu, Annuar berkata, semua premis serta kedai cermin mata di Wilayah Persekutuan juga dibenar membuka perniagaan mereka.

Menurut beliau, Majlis Keselamatan Negara (MKN) berpuas hati kedai cermin mata boleh beroperasi sebagai sebahagian khidmat yang diperlukan oleh rakyat.
Sementara itu, beliau memaklumkan Kementerian Wilayah Persekutuan akan melancarkan Program MY5 pada bulan depan.
Kata beliau, program itu bagi menjamin kehidupan yang lebih berkualiti buat masyarakat di Wilayah Persekutuan khususnya penghuni di kawasan Projek Perumahan Rakyat (PPR).
Katanya, satu pendekatan baharu diperkenal di bawah program itu iaitu MyBeras untuk golongan memerlukan termasuk asnaf mendapatkan bantuan beras.
“Mereka yang ingin mendapatkan beras itu boleh memohon kupon dari majlis penduduk,” katanya. – K! ONLINE


Lorong tikus masuk Kelantan ditutup malam ini
Oleh TOREK SULONG

15 Januari 2021, 2:37 pm
PASIR PUTEH – Polis Kelantan akan memperketatkan penguatkuasaan trafik di mulai tengah malam ini termasuk menutup semua lorong tikus di sempadan negeri ini.
Ketua Polis Kelantan, Datuk Shafien Mamat berkata, beberapa lorong tikus terutama sempadan Semerak di sini dan Kuala Besut, Terengganu akan dipantau oleh anggota polis secara bergilir-gilir termasuk melibatkan anggota yang tidak memakai uniform polis.
Katanya, orang ramai termasuk mereka yang tinggal di kawasan sempadan negeri Kelantan dan Terengganu dinasihatkan agar tidak cuba merentas sempadan kedua-dua negeri dengan cara yang tidak betul.
“Empat lokasi utama sekatan jalan raya (SJR) iaitu di Gua Musang, Jeli serta dua di daerah ini dikekal termasuk menyediakan pasukan khas untuk mengawal selia lorong tikus terutamanya di sempadan Pasir Puteh dan Kuala Besut, Terengganu.
“Di Besut, kita adakan kerjasama dengan kontinjen polis Kelantan dan Terengganu bagi melicinkan tugasa di kawasan itu” katanya.
Beliau berkata demikian pada sidang akhbar selepas meninjau pengurusan SJR di Bukit Yong di sini hari ini.

Mengulas lanjut, menurut Shafien, sekiranya individu mempunyai hal kecemasan dan amat memerlukan merentas negeri, polis sedia membantu dengan mengikut prosedur yang ditetapkan kerajaan.
Katanya, paling penting adalah individu terutamanya dari zon merah yang berhasrat masuk ke Kelantan diwajibkan untuk melakukan ujian saringan Covid-19 terlebih dahulu sebagai syarat utama. -K! ONLINE


Dua lelaki termasuk Datuk kes pukul di restoran direman 2 hari
Oleh NUZULSHAM SHAMSUDDIN

15 Januari 2021, 2:22 pm
PETALING JAYA – Dua orang lelaki termasuk seorang bergelar Datuk yang ditahan polis selepas terlibat kes pukul dan ugutan jenayah di sebuah restoran Selasa lalu, direman selama dua hari di Mahkamah Majistret di sini sebentar tadi.
Perintah reman ke atas kedua-dua suspek masing-masing berusia 39 dan 42 tahun yang bermula hari ini sehingga esok itu, dikeluarkan Penolong Pendaftar Mahkamah Siti Mazrah Mohamad.
Kedua-dua lelaki itu ditahan bagi membantu siasatan mengikut Seksyen 323 dan 506 Kanun Keseksaan.
Seksyen 323 adalah bagi kesalahan mendatangkan cedera yang membawa hukuman penjara maksimum setahun atau denda maksimum RM2,000 atau kedua-duanya, jika sabit kesalahan.
Sementara bagi Seksyen 506 kerana mengugut yang memperuntukkan hukuman penjara maksimum tujuh tahun atau denda atau kedua-duanya, jika sabit kesalahan.
Dalam prosiding reman itu kedua-dua suspek diwakili peguam Datuk Suraj Singh.

Semalam Kosmo! Online melaporkan kedua-suspek ditahan polis selepas terlibat kes pukul dan ugutan jenayah.
Ketua Jabatan Siasatan Jenayah Selangor, Datuk Fadzil Ahmat berkata, kejadian berlaku di Restoran TST, Tropicana Avenue, di sini pada Selasa lalu.
Menurut Fadzil, tangkapan telah dilakukan ke atas seorang lelaki warga tempatan bergelar Datuk yang berusia 42 tahun dan seorang lelaki tempatan berusia 39 tahun.
“Kejadian berpunca daripada suspek yang telah ditegur oleh seorang lelaki yang merupakan pelanggan yang duduk di meja bersebelahan kerana suspek bercakap dalam nada suara yang tinggi,” katanya.
Sebelum ini, satu klip video berdurasi 50 saat tular di media sosial, memaparkan suspek memukul seorang lelaki di restoran berkenaan.- K! ONLINE


Tiga wanita Orang Asli sarat mengandung dibawa naik helikopter
Oleh AIMUNI TUAN LAH

15 Januari 2021, 2:43 pm
GUA MUSANG – Tiga wanita Orang Asli yang sarat mengandung dari Pos Gob di sini hari ini terpaksa dibawa menaiki helikopter Unit Udara Jabatan Bomba dan Penyelamat (JBPM) untuk ke Hospital Gua Musang selepas jalan balak untuk keluar dari kampung itu rosak akibat hujan lebat baru-baru ini.
Wanita Orang Asli terbabit ialah Rajem Anjang, 27, Saiyana Embah, 24, dan Subaidah Angah, 26 menaiki helikopter jenis Agusta 109 E diiringi oleh suami masing-masing.
Pegawai Perhubungan Awam Pangkalan Udara JBPM Subang, Selangor, Penolong Penguasa Bomba, Mohd. Farhan Marzuki berkata, pihaknya mengambil tindakan segera dengan melakukan penerbangan Medical Evacuation (Medevac) untuk membantu tiga wanita itu.
Katanya, bomba menerima laporan dari Jabatan Kemajuan Orang Asli (Jakoa) mengenai ketiga-tiga wanita itu yang tidak dapat dibawa keluar menggunakan kenderaan kerana jalan rosak dan jambatan runtuh.
“Penerbangan tersebut dilaksanakan pada pukul 9.30 pagi dan sampai di Pos Gob pada pukul 10.45 pagi untuk mengambil pesakit.
“Pada pukul 11 pagi pesakit bersama suami dan berjaya mendarat di perkarangan Balai Bomba dan Penyelamat Gua Musang dan terus dibawa ke hospital dengan ambulans Perkhidmatan Bantuan Kecemasan Perubatan (EMRS) JBPM,” katanya ketika dihubungi Kosmo! hari ini.

Menurut Mohd. Farhan, bagaimanapun, sehingga kini pesakit tersebut belum lagi bersalin dan berada dalam pengawasan doktor.
Ujarnya, Unit Udara JBPM kerap membantu masyarakat Orang Asli yang sakit untuk dihantar ke hospital bagi menerima rawatan memandankan lokasi jauh dengan kawasan bandar selain jalan perhubungannya sering rosak. -K! ONLINE


Sasha Saidin, suami terima suntikan kedua vaksin Covid-19
Oleh MOHAMMAD SHAHEMY AZMI

15 Januari 2021, 2:01 pm
PETALING JAYA – Penyanyi dan juga pelakon Sasha Saidin kini selesai mengambil dos kedua suntikan vaksin Covid-19 semalam.
Menurut Sasha, 45, vaksin yang dikeluarkan oleh syarikat farmaseutikal Sinopharm tersebut telah diterima bersama suami, Sirhan Wahab di Hospital Emirates Field, Emiriyah Arab Bersatu (UAE).
“Alhamdulillah saya dan suami sudah melengkapkan vaksin Sinopharm dengan mengambil dos kedua selepas 21 hari menerima suntikan pertama.
“Kami diberitahu jururawat bahawa dos kedua ini sebenarnya lebih kepada penggalak (booster) dan bersifat lebih ringan berbanding dos pertama yang diambil sebelum ini,” ujarnya menerusi satu hantaran dalam Instagram.
Kata kakak kepada pelakon, Zain Saidin itu lagi, dia bersyukur apabila diberitahu bahawa kesan sampingan yang bakal dialaminya nanti lebih ringan berbanding suntikan pertama iaitu demam dan alergi.
“Sebaik sahaja pulang ke rumah selepas mengambil suntikan kedua, saya berasa sangat letih dan mengantuk, manakala Sirhan pula mengalami sakit kepala.

“Tetapi selepas mengambil paracetamol dan tidur seketika, badan kami mula berasa okey seperti biasa.
“Buat masa ini kami berdua baik-baik sahaja dan akan memantau keadaan antara satu sama lain. Kami telah pun kembali menjalani rutin harian seperti biasa,” katanya.
Pada masa sama, bekas anggota kumpulan Elite itu juga meluahkan rasa terima kasih kepada kerajaan UAE kerana memberikan suntikan percuma kepada penduduknya.
Terdahulu, Sasha yang kini telah menetap di UAE kerana mengikut suaminya yang bertugas di sana telah menerima suntikan pertama vaksin Sinopharm pada 24 Disember lalu. – K! ONLINE


Jawi salur bantuan kemanusiaan bencana banjir di Pahang dan Kelantan
Oleh SUBKHI SUDARJI

15 Januari 2021, 1:21 pm
PUTRAJAYA – Jabatan Agama Islam Wilayah Persekutuan (Jawi) melalui Jawi Food Bank dengan kerjasama masjid-masjid di Wilayah Persekutuan menyalurkan bantuan kemanusiaan bencana banjir di Pahang dan Kelantan.
Bantuan berkenaan merupakan keperluan asas bernilai RM 275,000 diagihkan pada 15 dan 19 Januari lalu.
Jawi dalam satu kenyataan berkata, bantuan ke Temerloh, Pahang disalurkan pada 15 Januari lalu dengan penghantaran bantuan keperluan asas berupa 5,000 kampit beras seberat 25 tan bernilai RM62,500.
“Bagi negeri Kelantan yang turut terjejas ekoran bencana banjir pula, penghantaran bantuan keperluan asas berupa 5,000 kampit beras seberat 25 tan bernilaiRM 62,500.00 pada 19 Januari 2021 lalu,” kata kenyataan tersebut.
Jelasnya lagi, kedua-dua siri bantuan tersebut adalah susulan Misi Bantuan Kemanusiaan yang telah dilaksanakan melalui Masjid Abu Ubaidah Al-Jarrah,Taman Sri Rampai, Setapak ke Chini, Pekan Pahang, pada 11 Januari lalu.
Katanya, bantuan itu adalah kesinambungan misi sebelum ini yang dijayakan dengan kerjasama Jawi Food Bank bersama 19 buah agensi dan NGO yang lain.

“Penghantaran bantuan seperti beras, lampin pakai buang, kain pelikat, kain batik, telekung dan pelbagai keperluan harian mangsa banjir dengan nilai bantuan RM150,000 sebelum ini.
“Keseluruhan nilai bantuan yang terlibat dalam semua misi tersebut adalah berjumlah RM 275,000,” katanya. -K! ONLINE


Banjir Sarawak beransur pulih
Oleh ALICIA JOHNY KUEH

16 Januari 2021, 9:25 pm
KUCHING – Sebanyak 21 buah pusat pemindahan sementara (PPS) di Sarawak telah ditutup berikutan keadaan cuaca baik dan penurunan paras air laut yang menjadi tanda pengakhiran banjir.
Pengerusi Jawatankuasa Pengurusan Bencana Negeri (JPBN) Sarawak, Datuk Amar Douglas Uggah Embas berkata, setakat pukul lima petang hari ini (16 Jan), hanya 22 PPS yang masih beroperasi di tiga bahagian iaitu Kuching, Serian dan Miri.
“Manakala, jumlah mangsa banjir telah berkurangan dari 3,780 orang ke 2,414 orang melibatkan 639 keluarga setakat pukul 12 tengahari,” katanya dalam sidang akhbar di sini hari ini.
Selain itu, Menteri Muda di Jabatan Ketua Menteri Sarawak (Bahagian Hal Ehwal Islam dan Dewan Bandaraya Kuching Utara), Datuk Dr. Abdul Rahman Junaidi berkata pihak berkuasa akan menempatkan kontena roro (roll-on roll-off) di sepanjang bahu jalan 12 kampung berdekatan Sungai Sarawak.
Hal ini bagi memudahkan pembuangan sampah sarap dalam kalangan masyarakat melibatkan pembuangan barangan rumah yang rosak akibat banjir dan pembersihan alam sekitar.
“Sekarang ini kita dapat lihat longgokan sampah yang besar dan banyak di tepi jalan kerana orang ramai mengharapkan pihak berkuasa seperti DBKU dan Trienekens untuk mengambil sampah tersebut untuk dilupuskan.

“Bagi memudahkan kerja-kerja pihak berkuasa dan memastikan alam sekitar kekal bersih, kita akan tempatkan 12 kontena roro di kawasan-kawasan yang sesuai,” katanya semasa lawatan di PPS Sekolah Kebangsaan (SK) Matu Baru di Kampung Bintawa Hilir di sini hari ini. _ K! ONLINE


Pejabat Perdana Menteri nafi berita pembinaan dewan bernilai RM35.43 juta
16 Januari 2021, 9:01 pm
PETALING JAYA – Pejabat Perdana Menteri menafikan berita yang tular di media sosial mengenai pembinaan dewan di kawasan Parlimen Pagoh bernilai RM35.43 juta.
Menurut kenyataan yang dikeluarkan Pejabat Perdana Menteri, peruntukan pembangunan tersebut untuk pembinaan tiga buah dewan orang ramai.
“Antaranya ialah Dewan Gersik, Tangkak, bernilai RM13 juta, Dewan Masyarakat Bukit Pasir, Muar, bernilai RM16.66 juta dan Pusat Komuniti Bukit Kepong, Muar, bernilai RM5.77 juta.
“Peruntukan pembangunan ini bukan untuk pembinaan sebuah dewan seperti tular di media sosial, tetapi bagi membina tiga buah dewan orang ramai untuk memenuhi keperluan masyarakat setempat,” kata kenyataan tersebut di sini hari ini.
Tambah kenyataan itu lagi, perolehan untuk kesemua projek terbabit, bukan secara rundingan tetapi mengikut tatacara perolehan secara tender yang diluluskan Kementerian Kewangan.
“Dakwaan seperti yang ditularkan adalah tidak berniat jahat dan Pejabat Perdana Menteri merasa kesal dengan perbuatan tidak bertanggungjawab ini,” ujar kenyataan itu.

Hari ini, tular di media sosial, laporan mendakwa, Perdana Menteri, Tan Sri Muhyiddin Yassin meluluskan peruntukan sebanyak RM35 juta bagi projek pembinaan dewan di Parlimen Pagoh. – K! ONLINE


Bekalan darah di HRPZ II hanya mampu bertahan tiga hari
Oleh KOSMO!

16 Januari 2021, 8:03 pm
KOTA BHARU – Hospital Raja Perempuan Zainab II (HRPZ II) di sini berdepan detik getir ketika ini apabila bekalan darah yang berada dalam simpanan hospital itu hanya mampu bertahan dalam tempoh tiga hari sahaja.
Pengarah HRPZ II, Datuk Dr. Selasawati Ghazali berkata, bekalan darah semakin berkurang berikutan keadaan semasa susulan pelaksanaan Perintah Kawalan Pergerakan Bersyarat (PKPB) yang dilaksanakan baru-baru ini.
Katanya, keadaan itu menyebabkan pihak hospital terpaksa mengehadkan program derma darah yang sebelum ini dijalankan secara meluas.
Ujarnya, sebelum pelaksanaan PKPB, hospital itu sering mengadakan program derma darah dengan melibatkan pelajar-pelajar universiti dan kolej selain program di pasar raya.
“Disebabkan kekangan itu, kutipan darah kini hanya tertumpu kepada individu yang hadir ke hospital sahaja. Keadaan ini sekali gus menyebabkan bekalan darah di HRPZ II berada pada tahap yang amat kritikal.
“Bekalan darah di HRPZ II ini akan digunakan untuk menampung bekalan kepada sembilan buah hospital dibawah Kementerian Kesihatan (KKM) dan tiga buah hospital swasta di negeri ini,” katanya.

Beliau berkata demikian ketika hadir ke Majlis Amal Mega Blood Donation 2021, Semarak Kasih Amal di Jabatan Perubatan Transfusi HRPZ II di sini hari ini.
Dalam majlis itu, kira-kira 100 sukarelawan dari Jabatan Amal Negeri Kelantan hadir menderma darah secara berperingkat dengan mematuhi prosedur operasi standard (SOP).
Mengulas lanjut, menurut Selasawati, secara purata, sebanyak 80 sehingga 100 beg darah setiap hari diperlukan untuk memenuhi keperluan hospital-hospital tersebut.
Katanya, pihak hospital memerlukan bekalan semua jenis darah untuk menjalani prosedur pembedahan, pesakit Talasemia dan ibu mengandung yang mengalami tumpah darah.
“Dengan pelaksanaan Perintah Kawalan Pergerakan (PKP), kita berharap kes trauma ataupun kemalangan kurang berlaku sekaligus dapat menurunkan permintaan keperluan darah.
“Oleh itu, saya merayu kepada rakyat di Kelantan agar dapat hadir ke hospital untuk menderma darah memandangkan pihak hospital tidak dapat mengadakan program di luar ketika ini,” katanya. – K! ONLINE


Ahli sindiket ah long ditahan polis
Oleh KHAIRUL MOHD. ALI

16 Januari 2021, 9:48 pm
JOHOR BAHRU – Seorang ahli sindiket ah long yang aktif melakukan jenayah ugutan dengan menyimbah cat merah dan membaling bahan letupan molotov koktel ke rumah mangsa diberkas polis di Taman Ria Plentong, Masai, pagi hari ini.
Pemangku Ketua Polis Daerah Seri Alam, Deputi Superintenden Shahrulanuar Mushaddat Abdullah Sani berkata, suspek berusia 36 tahun itu ditahan pada pukul 7 pagi.
Menurutnya, berdasarkan siasatan, suspek dipercayai menerima bayaran sebanyak RM300 bagi setiap jenayah ugutan yang dilakukannya.
“Bertindak atas maklumat awam, polis berjaya menahan seorang lelaki berusia 36 tahun yang aktif melakukan jenayah ugutan terhadap mangsa sindiket ah long dengan menyimbah cat dan membaling bahan letupan molotov koktel.
“Suspek ditahan dihadapan sebuah kedai di Taman Ria Plentong, Masai dekat sini,” katanya dalam satu kenyataan, di sini hari ini.
Shahrulanuar berkata, polis turut merampas pelbagai barang seperti pakaian dan topi keledar milik mangsa yang terdapat kesan percikan cat merah, pen penanda yang dipercayai digunakan untuk menulis nota ugutan serta pemetik api yang dipercayai digunakan untuk menghidupkan sumbu molotov koktel.

“Siasatan lanjut ke atas suspek turut mendapati suspek mempunyai dua rekod dikehendaki atas kesalahan dadah di Johor Bahru dan satu kes penipuan di Inanam, Sabah.
“Suspek juga memiliki empat rekod jenayah lampau melibatkan kes jenayah dan dadah manakala ujian saringan air kencing dibuat mendapati suspek positif dadah jenis methamphetamine,” ujarnya.
Shahrulanuar Mushaddat turut memberitahu, suspek dipercayai telah melakukan satu kes membaling bahan letupan molotov koktel di hadapan sebuah rumah di Taman Molek, Johor Bahru pada 14 Januari lalu dan satu kes membaling cat merah di hadapan sebuah rumah di Taman Bukit Tiram, Ulu Tiram pada hari sama.
“Suspek kini direman bawah Seksyen 117 Kanun Prosedur Jenayah untuk siasatan lanjut kerana polis percaya suspek turut terlibat dalam jenayah sama di beberapa daerah lain dalam negeri ini.
Sehubungan itu, polis memohon kerjasama orang ramai yang mempunyai sebarang maklumat mengenai kejadian dan sindiket ini agar dapat tampil membantu siasatan.
Mereka boleh dengan mengunjungi mana-mana Balai Polis berhampiran atau melalui Hotline Polis Kontinjen Johor di talian 07-2212999 atau melalui Hotline Polis IPD Seri Alam di talian 07-3864222. – K! ONLINE


Gudang acuan sarung tangan terbakar
Oleh NUR SHARIEZA ISMAIL

16 Januari 2021, 11:00 pm
SEPANG – Gudang sebuah kilang yang menyimpan acuan sarung tangan nyaris musnah dijilat api selepas terbakar 50 peratus dalam kejadian kebakaran di Kawasan Perusahaan, Bandar Baru Salak Tinggi, di sini.
Kejadian yang berlaku pada pukul 7.12 malam tadi itu melibatkan gudang berkeluasan kira-kira 557 meter persegi.
Penolong Pengarah Bahagian Operasi Jabatan Bomba dan Penyelamat (JBPM) Selangor, Hafisham Mohd. Noor berkata, Pusat Gerakan Operasi Negeri Selangor telah menerima panggilan kecemasan melalui talian MERS 999 pada pukul 7.12 malam berhubung kejadian.
“Sebanyak tujuh jentera bomba termasuk dua Watertanker dari Balai Bomba dan Penyelamat (BBP) KLIA dan BBP Serdang dikerahkan ke lokasi kejadian.
“Jentera dari BBP Sepang dan BBP Cyberjaya dengan bantuan Unit Bantuan Perkhidmatan Kecemasan (EMRS) juga dikerah ke tempat kejadian,” katanya dalam kenyataan hari ini.
Hafisham berkata, kebakaran itu tidak melibatkan kilang dan punca kebakaran masih dalam siasatan.

“Ketika tiba di lokasi pada pukul 7.22 malam, api kelihatan marak di dalam gudang kilang berkenaan.
“Kebakaran dapat dikawal pada pukul 8.45 malam dan anggota bomba kini sedang giat melakukan kerja-kerja overhaul,” katanya.
Menurut Hafisham, tiada mangsa dilaporkan terlibat dalam kejadian itu.
Katanya, kerja-kerja pemadaman api dilakukan dengan kekuatan pegawai dan anggota seramai 53 orang. – K! ONLINE


19 kluster rentas negeri
Oleh SITI A'ISYAH SUKAIMI

16 Januari 2021, 9:29 pm
PUTRAJAYA – Sebanyak 19 kluster berpunca daripada pergerakan merentas negeri yang dikesan sejak 7 Disember lalu sehingga hari ini.
Menerusi ciapan Twitter Kementerian Kesihatan, 19 kluster yang dilaporkan itu melibatkan lima negeri iaitu Pahang, Kelantan, Terengganu, Perak dan Sarawak.
Berdasarkan pecahan, lapan kluster dilaporkan di Kelantan iaitu Seragam Chepa, Alor Durian, Wakaf Lanas, Kampung Geting, Kampung Renok, Kampung Badak, Taman Kesedar dan Pondok Hidayah.
“Pahang merekodkan Kluster Inten, Semambu dan Tembok Mempaga manakala di Terengganu ialah Kluster Mengkuang dan Palut,” katanya ciapan tersebut di sini hari ini.
Selain itu, kluster rentas negeri di Sarawak membabitkan Kluster Bah Sayap, Pasai dan Jelita manakala di Perak ialah Kluster Ehsan Ibol, Lumut Barat dan Intan Emas.
Dalam pada itu, kesemua kluster rentas negeri itu sehingga kini merekodkan sebanyak 1,567 kes positif. – K! ONLINE


Pengoperasian IPG, kolej matrikulasi, tadika swasta kekal
Oleh NOR IDAYU BOSRO

16 Januari 2021, 9:03 pm
PUTRAJAYA – Semua pelajar Institut Pendidikan Guru (IPG) yang telah berada di asrama masing-masing diminta kekal berada di asrama kampus.
KPM dalam kenyataan hari ini berkata, pelajar yang masih belum mendaftar di asrama boleh memilih untuk masuk ke asrama atau kekal berada di rumah masing-masing.
Menurutnya, pengajaran dan pembelajaran (PdP) untuk semua pelajar IPG akan dilaksanakan secara dalam talian mulai esok.
“Perincian berkaitan pelaksanaan praktikum dan internship IPG akan dimaklumkan kelak,” katanya.
Sebelum ini, Menteri Kanan (Pendidikan), Dr. Radzi Md. Jidin berkata, pelajar IPG di negeri dilaksanakan Perintah Kawalan Pergerakan (PKP) dilaksanakan secara kaedah Pengajaran dan Pembelajaran di Rumah (PdPR).
Manakala, pelajar IPG di negeri dikenakan PKP Bersyarat dan PKP Pemulihan dibenarkan ke kampus bermula 20 Januari ini untuk sesi secara bersemuka.

Dalam pada itu, KPM berkata, pelajar kolej matrikulasi kekal di kolej masing-masing untuk terus mengikuti pembelajaran secara hibrid seperti keputusan sebelum ini.
Pada masa sama, KPM memaklumkan, operasi semua tadika swasta yang berdaftar dengan KPM juga kekal dan masih boleh terus beroperasi secara bersemuka. – K! ONLINE


Polis nafi video tular lelaki pakai gelang pink berkeliaran
Oleh WAT KAMAL ABAS

16 Januari 2021, 8:31 pm
TAIPING – Polis menafikan dakwaan satu video tular yang menyatakan seorang lelaki warga asing yang memakai gelang Kementerian Kesihatan Malaysia (KKM) berwarna pink berkeliaran di kawasan Rehat dan Rawat (R&R) Bukit Gantang di sini pagi tadi.
Ketua Polis Daerah Taiping, Asisten Komisoner Osman Mamat berkata, berikutan penularan video tersebut, ia telah mendatangkan kegusaran dan kebimbangan dalam kalangan orang ramai sedangkan perkara itu adalah tidak benar.
“Lelaki yang digambarkan sebagai warga asing di dalam video yang tular itu sebenarnya adalah warga tempatan berusia 53 tahun,” katanya ketika dihubungi hari ini.
Mengulas lanjut, Osman berkata, pihaknya menerima panggilan dari peronda lebuh raya pada pukul 10.50 pagi yang menyatakan seorang lelaki kurang siuman berkeliaran di tempat awam di R&R Bukit Gantang.
“Bertindak atas maklumat tersebut, dua anggota polis dari Balai Changkat Jering terus ke lokasi kejadian.
“Hasil siasatan mendapati lelaki warga tempatan yang berasal dari Padang Rengas itu telah menumpang sebuah lori untuk ke Alor Setar kerana ingin mencari kerja,” katanya.

Tambahnya, tiba di R&R Bukit Gantang, lelaki itu telah turun dari lori dan merayau-rayau di lokasi menyebabkan pekerja kedai makan di hentian itu menghubungi Polis Bantuan PLUS untuk meminta bantuan.
“Malangnya, semasa lelaki itu sedang disoal siasat oleh pihak polis di kawasan itu bagi mendapatkan butiran terperinci, seorang pengguna lebuh raya yang kebetulan berada di kawasan hentian itu telah merakam video dengan persepsi sendiri lalu menularkannya ke platform media sosial.
“Akibat penularan video palsu itu, wujud rasa cemas dan bimbang dalam kalangan orang ramai yang menontonnya sehingga menimbulkan kegusaran dan kebimbangan terutamanya kepada penduduk setempat,” katanya.
Beliau memberi peringatan dan menasihatkan orang ramai agar tidak terburu-buru merakam sesuatu video  kejadian yang tidak dapat dipastikan kedudukan cerita sebenar dan menularkannya dengan berita yang tidak pasti yang boleh mengugat keharmonian, kedamaian dan mencetuskan kebimbangan kepada awam.
“Sebarang perkongsian berita yang bersifat palsu merupakan satu kesalahan di bawah Seksyen 233 Akta Komunikasi dan Multimedia 1998 yang boleh dihukum denda sehingga RM50,000 atau hukuman penjara sehingga satu tahun atau kedua-duanya sekali,” katanya. – K! ONLINE


Pemancing jumpa mayat lelaki dalam kolam takungan banjir
Oleh ASLIZA MUSA

16 Januari 2021, 11:53 pm
IPOH – Mayat seorang lelaki yang dilaporkan hilang ditemui pemancing dalam kolam takungan banjir di Sungai Pinji, Taman Indah dekat Tanjung Rambutan di sini hari ini.
Mayat Daniel Lau Khai Wen, 25, ditemui oleh lelaki berusia 27 tahun itu ketika dia mahu memancing di lokasi berkenaan pada pukul 6 petang.
Ketua Polis Daerah Ipoh, Asisten Komisioner A. Asmadi Abdul Aziz berkata, mayat lelaki terbabit telah dibuat pengecaman oleh bapanya sendiri di lokasi kejadian.
Katanya, pemeriksaan awal oleh pihak bomba mengesyaki mangsa telah meninggal dunia sejak dua hari lalu.
“Siasatan mendapati, keluarga mangsa sebelum ini telah membuat laporan polis mengenai kehilangan lelaki itu di Balai Polis Tambun.
“Pihak keluarga memaklumkan yang mangsa seorang pendiam dan bukan seorang yang menceritakan masalah dihadapinya kepada sesiapa.

“Bagaimanapun, adik mangsa memberitahu yang abangnya itu sedih dan marah kerana bertengkar dengan ibu mereka selain menyatakan mahu keluar rumah dan tidak mahu tinggal bersama keluarga,” katanya.
Menurut A. Asmadi, mayat mangsa yang dibawa naik ke tebing oleh pasukan bomba dihantar ke Hospital Raja Permaisuri Bainun (HRPB) untuk tindakan lanjut.
“Mayat lelaki terbabit akan menjalani prosedur Covid-19 dan bedah siasat bagi mengenal pasti punca kematian,” katanya. – K! ONLINE


Semua murid sekolah rendah, sekolah menengah ikuti PdPR
Oleh NOR IDAYU BOSRO dan MOHD. HUSNI MOHD. NOOR

16 Januari 2021, 8:27 pm
PUTRAJAYA – Semua murid sekolah rendah dan pelajar Tingkatan 1 hingga 5 di sekolah menengah perlu mengikuti pembelajaran melalui kaedah Pengajaran dan Pembelajaran di Rumah (PdPR) mengikut kesesuaian guru dan murid mulai 20 Januari ini.
Keputusan terbaharu itu selepas mengambil kira jumlah kes jangkitan Covid-19 hari ini yang mencecah angka 4,000 dan trend kes jangkitan yang semakin meningkat.
Sehubungan itu, Kementerian Pendidikan (KPM) memutuskan sesi persekolahan secara bersemuka yang bermula 20 Januari ini di seluruh negara hanya melibatkan calon peperiksaan utama termasuk Sijil Pelajaran Malaysia (SPM) tahun 2020.
Kebenaran itu juga melibatkan calon yang menduduki  Sijil Tinggi Persekolahan Malaysia (STPM), Sijil Kemahiran Malaysia (SKM), Sijil Vokasional Malaysia (SVM), Sijil Tinggi Agama Malaysia (STAM), Diploma Vokasional Malaysia (DVM) serta peperiksaan antarabangsa yang setara.
Sebelum ini, Menteri Kanan (Pendidikan), Dr. Radzi Md. Jidin berkata, semua murid tingkatan satu, empat dan enam serta murid tahun satu hingga enam dan Institut Pendidikan Guru (IPG) di negeri dilaksanakan Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) dibenarkan ke sekolah bermula 20 Januari ini.
Beliau bagaimanapun berkata, murid-murid tingkatan dua dan tiga di negeri terbabit hanya dibenarkan ke sekolah pada 8 Mac depan.

Sementara itu, KPM juga dimaklumkan ada murid sudah mula mendaftar masuk di asrama samada Sekolah Berasrama Penuh dan Asrama Sekolah Harian mulai hari ini.
“Bagi Sekolah Berasrama Penuh, murid Tingkatan 4 dan Tingkatan 5 boleh kekal di asrama dan mengikuti PdP secara dalam talian di sekolah atau boleh pulang ke rumah dan mengikuti PdPR.
“Bagi Murid Tingkatan 5 (2020) dan Tingkatan 6 pula, mereka boleh mengikuti PdP secara bersemuka di sekolah sehingga selesai peperiksaan.
“Selain itu, bagi Asrama Sekolah Harian pula, murid Tingkatan 1, Tingkatan 4 dan Tingkatan 5 juga boleh kekal di asrama dan mengikuti PdP secara dalam talian di sekolah atau boleh pulang ke rumah dan mengikuti PdPR.
“Manakala, murid Tingkatan 5 (2020) dan Tingkatan 6 pula perlu mengikuti PdP secara bersemuka di sekolah sehingga selesai peperiksaan,” katanya.
Katanya, ibu bapa atau penjaga yang mahu membawa anak pulang ke rumah perlu mematuhi garis panduan yang ditetapkan. – K! ONLINE